Document ID: 32021R1173

Reference:
19.7.2021
DA
Den Europæiske Unions Tidende
L 256/3
RÅDETS FORORDNING (EU) 2021/1173
af 13. juli 2021
om oprettelse af et fællesforetagende for europæisk højtydende databehandling og om ophævelse af forordning (EU) 2018/1488
RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 187 og artikel 188, stk. 1,
under henvisning til forslag fra Europa-Kommissionen,
under henvisning til udtalelse fra Europa-Parlamentet (1),
under henvisning til udtalelse fra Det Europæiske Økonomiske og Sociale Udvalg (2), og
ud fra følgende betragtninger:
(1)
Europa-Parlamentet og Rådets forordning (EU) 2021/695 (3) opretter Horisont Europa — rammeprogram for forskning og innovation (»Horisont Europa«). Dele af Horisont Europa kan gennemføres via europæiske partnerskaber, sammen med private og/eller offentlige partnere, med henblik på at opnå den størst mulige effekt af EU-finansieringen og det mest effektive bidrag til Unionens politiske mål.
(2)
I overensstemmelse med forordning (EU) 2021/695 kan der ydes støtte til fællesforetagender, som oprettes inden for rammerne af Horisont Europa. Disse partnerskaber bør udelukkende gennemføres, hvis andre dele af Horisont Europa, herunder andre former for europæiske partnerskaber, ikke ville kunne nå dets målsætninger eller afføde de nødvendige og forventede effekter, og hvor det er begrundet i et langsigtet perspektiv og en høj grad af integrering. Betingelserne for oprettelse af disse partnerskaber er angivet i den nævnte forordning.
(3)
Europa-Parlamentets og Rådets forordning (EU) 2021/694 (4) opretter programmet for et digitalt Europa. Programmet for et digitalt Europa støtter gennemførelsen af projekter af fælles interesse, der sigter mod anskaffelse, udbredelse og drift af supercomputing-, kvantecomputing- og datainfrastruktur i verdensklasse, sammenslutning og sammenkobling samt udvidet brug af supercomputingtjenester og udvikling af nøglefærdigheder.
(4)
Europa-Parlamentets og Rådets forordning (EU) 2021/1153 (5) opretter Connecting Europe-faciliteten. Connecting Europe-faciliteten gør det muligt at forberede og gennemføre projekter af fælles interesse inden for rammerne af politikken for transeuropæiske net i transport-, telekommunikations- og energisektorerne. Connecting Europe-faciliteten støtter navnlig gennemførelsen af de projekter af fælles interesse, som tilsigter at udvikle og anlægge ny infrastruktur og nye tjenester eller opgradere eksisterende infrastruktur og tjenester inden for transport-, telekommunikations- og energisektorerne. Connecting Europe-faciliteten bidrager til at støtte digital konnektivitetsinfrastruktur af fælles interesse med væsentlige samfundsmæssige fordele.
(5)
Kommissionens meddelelse af 19. februar 2020 med titlen: »En europæisk strategi for data« indeholder Europas strategi for politiske foranstaltninger og investeringer for at fremme dataøkonomien i de kommende fem år. Den understreger oprettelsen af fælles europæiske dataområder, som vil fremme væksten og skabe værdi. Støtte til oprettelsen af disse fælles europæiske dataområder og sammensluttede, sikre cloud-infrastrukturer sikrer, at flere data bliver tilgængelige til brug i økonomien og samfundet, og sikrer kontrol med virksomheder og personer, der genererer data. Højtydende databehandling og kvantecomputing er vigtige elementer for at sikre uhindret tilvejebringelse af databehandlingsressourcer med forskellige ydelseskarakteristikker, der er påkrævet for at udnytte væksten i og anvendelsen af fælles europæiske dataområder og sammensluttede, sikre cloud-infrastrukturer til offentlige, industrielle og videnskabelige anvendelsesformål.
(6)
Kommissionens meddelelse af 19. februar 2020 med titlen: »Europas digitale fremtid i støbeskeen« fremlægger Europas digitale strategi og fokuserer på centrale målsætninger med henblik på at sikre, at digitale løsninger hjælper Europa med at finde sin egen vej til en digital omstilling, der er til gavn for alle. De vigtigste tiltag, den foreslår, er bl.a. investering i opbygning og udbredelse af banebrydende fælles digitale kapaciteter, herunder supercomputing- og kvantecomputingteknologi, samt udvidelse af Europas supercomputingkapacitet til udvikling af innovative løsninger inden for medicin, transport og miljø.
(7)
Kommissionens meddelelse af 10. marts 2020 med titlen: »En ny industriel strategi for Europa« afspejler en ambitiøs industriel strategi for Europa, som skal stå i spidsen for den dobbelte omstilling til klimaneutralitet og digitalt lederskab. I meddelelsen understreges støtten til bl.a. udviklingen af centrale støtteteknologier, som er strategisk vigtige for Europas industrielle fremtid, herunder højtydende databehandlings- og kvantecomputingteknologi.
(8)
Kommissionens meddelelse af 27. maj 2020 med titlen: »Et vigtigt øjeblik for Europa: Genopretning og forberedelser til den næste generation« fastlagde en række strategiske digitale egenskaber og kapaciteter, herunder højtydende computere og kvanteteknologier, som vil være en prioritet i genopretnings- og resiliensfaciliteten, InvestEU og den strategiske investeringsfacilitet.
(9)
Europas førerposition inden for dataøkonomien, videnskabelige ekspertise og industrielle styrke afhænger i stigende grad af evnen til at udvikle centrale højtydende databehandlingsteknologier, give adgang til supercomputing- og datainfrastrukturer i verdensklasse og fastholde den førende position, hvad angår anvendelsesformål inden for højtydende databehandling. Højtydende databehandling er en integreret teknologi med henblik på den digitale omstilling af den europæiske økonomi, der giver mange traditionelle industrisektorer mulighed for innovation i form af nye produkter og tjenester med en højere værdi. Kombineret med andre avancerede digitale teknologier såsom kunstig intelligens, big data og cloudteknologier baner højtydende databehandling vej for innovative samfundsmæssige og industrielle anvendelsesformål på vigtige områder for Europa, såsom personaliseret medicin, vejrprognoser og klimaændringer, intelligente og grønne løsninger og transport, nye materialer til ren energi, design af lægemidler og virtuelle test, bæredygtigt landbrug eller ingeniørvidenskab og fremstillingsvirksomhed.
(10)
Højtydende databehandling er en strategisk ressource for politikudformning og driver anvendelser, der leverer metoder til at forstå og finde effektive løsninger på mange komplekse globale udfordringer og for krisestyring. Højtydende databehandling bidrager til centrale politikker, såsom den europæiske grønne pagt, med modeller og redskaber til at omsætte det stigende antal komplekse miljømæssige udfordringer til muligheder for social innovation og økonomisk vækst. Et eksempel er Destination Earth-initiativet, som blev bebudet i Kommissionens meddelelser af 11. december 2019 med titlen »Den europæiske grønne pagt« og af 19. februar 2020 med titlerne »En europæisk strategi for data« og »Europas digitale fremtid i støbeskeen«.
(11)
Globale tildragelser såsom covid-19-pandemien har vist vigtigheden af at investere i højtydende databehandling og sundhedsrelaterede modelleringsplatforme og -værktøjer, da de spiller en central rolle i bekæmpelsen af pandemien, ofte kombineret med andre digitale teknologier såsom big data og kunstig intelligens. Højtydende databehandling bliver anvendt til at fremskynde kortlægning og fremstilling af behandlinger, herunder vacciner, forudsige virusspredning, hjælpe med at planlægge og fordele medicinske forsyninger og ressourcer samt til at simulere exitforanstaltninger efter epidemier for at evaluere forskellige scenarier. Modelleringsplatforme og -værktøjer inden for højtydende databehandling er afgørende i forhold til nuværende og fremtidige pandemier, og de vil spille en central rolle inden for sundhed og personaliseret medicin.
(12)
Ved Rådets forordning (EU) 2018/1488 (6) oprettedes fællesforetagendet for europæisk højtydende databehandling (»EuroHPC-fællesforetagendet«) med en mission om at udvikle, idriftsætte, udbygge og vedligeholde en integreret supercomputing- og datainfrastruktur i verdensklasse i Unionen og at udvikle og understøtte et særdeles konkurrencedygtigt og innovativt økosystem for højtydende databehandling.
(13)
I lyset af udviklingen inden for højtydende databehandling er det nødvendigt at foretage en revision af forordning (EU) 2018/1488 for at sikre initiativets videreførelse med henblik på at fastlægge en ny mission og nye mål for EuroHPC-fællesforetagendet, under hensyntagen til analysen af de centrale socioøkonomiske og teknologiske drivkræfter, der påvirker den fremtidige udvikling af højtydende databehandling og datainfrastrukturer, -teknologier og -applikationer i Unionen og resten af verden, og erfaringerne fra aktiviteterne i det nuværende EuroHPC-fællesforetagende. Revisionen vil også give mulighed for tilpasning af EuroHPC-fællesforetagendets regler til den nye retlige ramme, navnlig forordning (EU) 2021/695 samt forordning (EU) 2021/694 og (EU) 2021/1153.
(14)
For at udstyre Unionen med den databehandlingsydeevne, der er nødvendig, for at den kan fastholde sin forskningskapacitet og industrielle kapacitet i en førerposition, bør medlemsstaternes investeringer i højtydende databehandling og kvantecomputing koordineres, og industriens og markedets anvendelse af højtydende databehandlings- og kvantecomputingteknologier styrkes både i den offentlige og den private sektor. Unionen bør blive bedre til at omdanne den teknologiske udvikling til efterspørgselsorienterede og applikationsdrevne europæiske systemer for højtydende databehandling og kvantecomputing af højeste kvalitet og etablere en effektiv forbindelse mellem teknologiforsyning, design i fællesskab med brugere og fælles udbud af systemer i verdensklasse og skabe et økosystem i verdensklasse inden for højtydende databehandlings- og kvantecomputingteknologier og -applikationer overalt i Europa. Samtidig bør Unionen give sin forsyningsindustri mulighed for at udnytte sådanne investeringer, således at de kan anvendes inden for storstilede og fremspirende anvendelsesområder som f.eks. personaliseret medicin, klimaændringer, opkoblet og automatiseret kørsel eller andre førende markeder, der understøttes af kunstig intelligens, blockchainteknologi, edge computing eller mere bredt af digitaliseringen af europæisk industri.
(15)
For at Unionen og dens medlemsstater kan oparbejde lederskab inden for centrale digitale teknologier som højtydende databehandling og kvantecomputing bør de investere i næste generation af energibesparende og energieffektive supercomputingteknologier, innovativ software og avancerede supercomputingsystemer til exaskala- og post-exaskaladatabehandling og kvantecomputing og til innovative supercomputing- og dataapplikationer. Dette burde gøre det muligt for den europæiske forsyningsindustri at blomstre inden for et bredt område af centrale teknologier og anvendelser, der rækker ud over højtydende databehandling og kvantecomputing, og på lang sigt forsyne bredere IKT-markeder med sådanne teknologier. Det ville også støtte industrien inden for forskning og anvendelse af højtydende databehandling og kvantecomputing i at gennemgå en digital omstilling og styrke dens innovationspotentiale.
(16)
Det er nødvendigt at forfølge en fælles strategisk EU-vision inden for højtydende databehandling og kvantecomputing for at realisere Unionens og dens medlemsstaters ambition om at sikre sig en førerposition i den digitale økonomi. Målet vil være i Europa at etablere et verdensførende hypersammenkoblet, sammensluttet og sikkert økosystem af service- og datainfrastruktur inden for højtydende databehandling og kvantecomputing og at kunne producere innovative og konkurrencedygtige højtydende databehandlings- og kvantecomputingsystemer baseret på en forsyningskæde, der er mere modstandsdygtig, og som vil sikre, at komponenter, teknologier og viden er til rådighed og således begrænse risikoen for svigt.
(17)
Et fællesforetagende er det bedste instrument til at gennemføre den strategiske EU-vision for højtydende databehandling og kvantecomputing og dermed sikre, at Unionen har supercomputing-, kvantecomputing- og datakapacitet i verdensklasse, der står mål med dens økonomiske potentiale, og som opfylder europæiske brugeres behov. Et fællesforetagende er det bedste instrument til at overvinde de nuværende begrænsninger og giver samtidig den største økonomiske, samfundsmæssige og miljømæssige effekt og den bedste beskyttelse af Unionens interesser med hensyn til højtydende databehandling og kvantecomputing. Det kan samle ressourcer fra Unionen, medlemsstaterne og tredjelande, der er associeret med Horisont Europa, programmet for et digitalt Europa og Connecting Europe-faciliteten, og den private sektor. Det kan gennemføre en udbudsramme og drive højtydende databehandling og kvantecomputingsystemer i verdensklasse. Det kan lancere forsknings- og innovationsprogrammer til udvikling af europæiske teknologier og deres efterfølgende integration i supercomputingsystemer i verdensklasse.
(18)
Fællesforetagendet vil være en del af porteføljen af institutionaliserede partnerskaber under Horisont Europa, der bør stræbe efter at styrke Unionens forskningskapacitet til at imødegå nye trusler og fremtidige udfordringer i et styrket europæisk forskningsrum, sikre bæredygtighedsdrevne EU-værdikæder og strategisk autonomi for Unionen og øge udbredelsen af innovative løsninger på klima-, miljø-, sundheds- og andre globale samfundsmæssige udfordringer i overensstemmelse med Unionens strategiske prioriteter, herunder at opnå klimaneutralitet i Unionen senest i 2050.
(19)
Fællesforetagendet bør finansieres af EU-programmerne under den flerårige finansielle ramme for årene 2021-2027 (»FFR 2021-2027«). Det bør oprettes i 2021 og være i drift indtil den 31. december 2033 for at udstyre Unionen med en sammensluttet, sikker og hypersammenkoblet supercomputinginfrastruktur og udvikle de nødvendige teknologier, applikationer og færdigheder til at nå exaskalakapacitet omkring 2022-2024 og post-exaskalakapacitet omkring 2025-2027 og samtidig fremme et konkurrencedygtigt europæisk innovationsøkosystem for højtydende databehandling og kvantecomputing. I overensstemmelse med artikel 10, stk. 2, litra c), i forordning (EU) 2021/695 skal fællesforetagender have en klar livscyklustilgang. For at sikre en passende beskyttelse af Unionens finansielle interesser bør fællesforetagendet oprettes for en periode, der udløber den 31. december 2033, således at det kan varetage sine ansvarsområder med hensyn til gennemførelse af tilskud, indtil de sidste iværksatte indirekte aktioner er afsluttet, og med hensyn til afslutning af de aktiviteter, der vedrører driften af EuroHPC-supercomputere.
(20)
Det offentlig-private partnerskab i form af fællesforetagendet bør kombinere de finansielle og tekniske midler, der er afgørende for at kunne mestre den kompleksitet, som følger af den stadigt tiltagende innovationshastighed på området. Derfor bør medlemmerne af fællesforetagendet være Unionen, medlemsstaterne og de tredjelande, der er associeret med Horisont Europa, programmet for et digitalt Europa eller Connecting Europe-faciliteten, og som er enige om et fælles europæisk initiativ vedrørende højtydende databehandling og kvantecomputing, og sammenslutninger, som repræsenterer deres konstituerende enheder og andre organisationer med et eksplicit og aktivt engagement i at producere forskningsresultater og innovationsresultater, udvikle og idriftsætte højtydende databehandlings- eller kvantecomputingkompetencer, eller bidrage til at afhjælpe kvalifikationsgabet og fastholde knowhow inden for højtydende databehandling og kvantecomputing i Europa. Fællesforetagendet bør være åbent for nye medlemmer.
(21)
I overensstemmelse med bilag III til forordning (EU) 2021/695 bør de finansielle bidrag fra andre medlemmer end Unionen mindst svare til 50 % og bør kunne nå op på 75 % af fællesforetagendets aggregerede budgetmæssige forpligtelser. Omvendt bør Unionens bidrag, herunder eventuelle yderligere midler fra tredjelande, der er associeret med Horisont Europa, programmet for et digitalt Europa og Connecting Europe-faciliteten, ikke overstige 50 % af fællesforetagendets aggregerede budgetmæssige forpligtelser.
(22)
Unionens bidrag bør dække fællesforetagendets administrationsomkostninger.
(23)
I overensstemmelse med artikel 10, stk. 1, litra c), i forordning (EU) 2021/695 skal fællesforetagendet gennemføre central forvaltning af alle finansielle bidrag gennem en koordineret tilgang. Hver deltagende stat bør derfor indgå en eller flere administrative aftaler med fællesforetagendet om fastlæggelse af en koordineringsmekanisme til betaling af og rapportering om bidrag til ansøgere, der er etableret i den pågældende deltagende stat. For at sikre sammenhæng med deres nationale strategiske prioriteter bør deltagende stater gives vetoret over anvendelsen af deres nationale finansielle bidrag til ansøgere, der er etableret i disse deltagende stater. For at minimere den administrative byrde for støttemodtagerne, opnå forenkling og sikre en mere effektiv gennemførelse bør hver deltagende stat stræbe efter at synkronisere sin betalingsplan, rapportering og revision med fællesforetagendets og at tilnærme sine omkostningers støtteberettigelse til reglerne for Horisont Europa. Støttemodtagere, der er etableret i deltagende stater, som har overdraget betalingsaktiviteterne til fællesforetagendet, bør indgå en enkelt tilskudsaftale med fællesforetagendet i henhold til reglerne for Horisont Europa.
(24)
Med henblik på at genvinde en førende position inden for teknologier for højtydende databehandling og udvikle et fuldt økosystem for højtydende databehandling og kvantecomputing i Unionen indgik interessenter inden for industrien og forskersamfundet i sammenslutningen den europæiske teknologiplatform for HPC-værdi (ETP4HPC) i 2014 et kontraktligt offentlig-privat partnerskab med Unionen. Dets mission er at opbygge en europæisk værdikæde af højtydende databehandlingsteknologi, som ville være globalt konkurrencedygtig og fremme synergier mellem de tre centrale komponenter i økosystemet for højtydende databehandling, nemlig teknologiudvikling, applikationer og supercomputinginfrastruktur. I betragtning af dens ekspertise og rolle med hensyn til at samle de relevante private interessenter inden for højtydende databehandling bør ETP4HPC være berettiget til medlemskab i fællesforetagendet.
(25)
Med henblik på at styrke dataværdikæden, styrke opbygningen af datasamfund og lægge fundamentet til en blomstrende datadreven økonomi i Unionen indgik interessenterne inden for industrien og forskersamfundet i sammenslutningen Big Data Value Association (BDVA) i 2014 et kontraktligt offentlig-privat partnerskab med Unionen. I 2020 ændrede BDVA sit navn til Data, AI and Robotics (DAIRO). I betragtning af dens ekspertise og rolle med hensyn til at samle de relevante private interessenter inden for højtydende databehandling bør DAIRO være berettiget til medlemskab i fællesforetagendet.
(26)
De private sammenslutninger ETP4HPC og DAIRO har skriftligt givet udtryk for deres villighed til at bidrage til fællesforetagendets flerårige strategiske program og bidrage med deres ekspertise til realisering af fællesforetagendets mål. Disse private sammenslutninger bør acceptere de vedtægter, der findes i bilaget til denne forordning, gennem et godkendelsesbrev.
(27)
Fællesforetagendet bør beskæftige sig med klart definerede emner, der vil gøre det muligt for den akademiske verden og de europæiske industrier generelt at designe, udvikle og anvende de mest innovative teknologier inden for højtydende databehandling og kvantecomputing og etablere en integreret, sammensluttet og sikker netbaseret infrastruktur i hele Unionen med højtydende databehandlings- og kvantecomputingkapacitet i verdensklasse, højhastighedskonnektivitet og de mest avancerede applikationer samt data- og softwaretjenester til forskere og andre førende brugere fra industrien, herunder små og mellemstore virksomheder (SMV'er) og den offentlige sektor. Fællesforetagendet bør sigte mod udvikling og anvendelse af teknologier og infrastrukturer i topklasse for at imødekomme kravene blandt brugerne i den europæiske videnskabelige, industrielle og offentlige sektor.
(28)
Fællesforetagendets mission bør struktureres i én administrativ søjle og seks tekniske søjler, der omhandler henholdsvis infrastrukturaktiviteter, aktiviteter vedrørende sammenslutning af supercomputingtjenester, teknologirelaterede aktiviteter, aktiviteter vedrørende supercomputingapplikationer, aktiviteter med henblik på udvidelse af brug og færdigheder samt aktiviteter vedrørende internationalt samarbejde. Programmet for et digitalt Europa bør anvendes til at finansiere infrastruktursøjlen, en del af søjlen vedrørende sammenslutning af supercomputingtjenester og søjlen vedrørende udvidelse af brug og færdigheder. Connecting Europe-faciliteten bør anvendes til at finansiere de resterende aktiviteter vedrørende sammenslutning af supercomputingtjenester, dvs. sammenkobling af højtydende databehandlings-, kvantecomputing- og dataressourcer samt sammenkoblingen med Unionens fælles europæiske dataområder og sikre cloud-infrastrukturer. Horisont Europa bør anvendes til at finansiere teknologisøjlen, applikationssøjlen og søjlen vedrørende internationalt samarbejde.
(29)
Fællesforetagendet bør kunne samarbejde med partnerskabet om avanceret databehandling i Europa (PRACE) om at tilvejebringe og forvalte adgangen til en sammensluttet og sammenkoblet supercomputing- og datainfrastruktur og dens tjenester samt om uddannelsesfaciliteter og færdighedsudviklingsmuligheder. Det bør også kunne samarbejde med GÉANT-nettet med hensyn til konnektiviteten mellem fællesforetagendets supercomputere og med andre europæiske supercomputing- og datainfrastrukturer.
(30)
Fællesforetagendet bør gøre en indsats for at reducere det specifikke kvalifikationsgab i relation til højtydende databehandling i Unionen ved tage del i bevidstgørelsestiltag og medvirke til opbygningen af ny viden og menneskelig kapital. Dette omfatter udformning af og støtte til specifikke uddannelsesaktiviteter i tæt samarbejde med de relevante offentlige og private aktører.
(31)
I overensstemmelse med Unionens eksterne politikmål og internationale forpligtelser bør fællesforetagendet fremme samarbejdet mellem Unionen og internationale aktører ved at fastlægge en samarbejdsstrategi, herunder kortlægge og fremme samarbejdsområder inden for forskning og udvikling og færdighedsudvikling, og gennemføre aktioner, hvor der er en gensidig fordel, samt sikre en adgangspolitik for respektive højtydende databehandlings- og kvantecomputingkapaciteter og -applikationer, primært baseret på gensidighed.
(32)
Fællesforetagendet bør sigte mod at forbedre udnyttelsen af resultaterne af højtydende databehandlingsteknologier i Unionen. Det bør også sigte mod at beskytte investeringerne i de supercomputere, det anskaffer. I den forbindelse bør det træffe relevante foranstaltninger for at sikre forsyningskædesikkerheden for anskaffede teknologier, der bør dække supercomputernes samlede levetid.
(33)
Fællesforetagendet bør danne grundlag for en mere langsigtet vision og opbygge den første hybridinfrastruktur for højtydende databehandling i Europa, der integrerer klassiske databehandlingsinfrastrukturer med kvantecomputingudstyr. En struktureret og koordineret finansiel støtte på europæisk plan er nødvendig for at bidrage til, at forskerhold og europæiske industrier producerer resultater i verdensklasse for at sikre hurtig og bred industriel udnyttelse af europæisk forskning og teknologi i hele Unionen og derved generere vigtige afsmittende virkninger på resten af samfundet, dele risiciene og forene kræfterne ved at tilpasse strategier og investeringer til fælleseuropæiske interesser.
(34)
For at fællesforetagendet kan nå sine mål med at designe, udvikle og anvende de mest innovative teknologier inden for højtydende databehandling og kvantecomputing, bør det yde finansiel støtte, navnlig i form af tilskud og udbud efter åbne og konkurrencebaserede indkaldelser af forslag og udbud på grundlag af årlige arbejdsprogrammer. Den finansielle støtte bør navnlig være målrettet mod konstaterede markedssvigt, der hindrer udviklingen af det pågældende program, bør ikke fortrænge private investeringer og bør have en tilskyndelsesvirkning, således at modtagerens adfærd ændres.
(35)
For at nå målene om at øge industriens innovationspotentiale, navnlig SMV'ernes, bidrage til at mindske det specifikke kvalifikationsgab, støtte forøgelsen af viden og menneskelig kapital og fremme en højtydende databehandlings- og kvantecomputingkapacitet bør fællesforetagendet støtte oprettelse af og navnlig netværkssamarbejde og koordinering mellem, nationale kompetencecentre for højtydende databehandling i de deltagende stater. Disse kompetencecentre bør efter anmodning levere højtydende databehandlings- og kvantecomputingtjenester til industrien, den akademiske verden og offentlige myndigheder. De bør primært fremme og give adgang til innovationsøkosystemet for højtydende databehandling, lette adgangen til supercomputere og kvantecomputere, håndtere den betydelige mangel på kvalificerede tekniske eksperter ved at iværksætte oplysningskampagner og uddannelses- og outreachaktiviteter og indlede netværksaktiviteter med interessenter og andre nationale kompetencecentre for højtydende databehandling for at fremme en bredere innovation, f.eks. ved at udveksle og fremme bedste praksis vedrørende use cases eller anvendelseserfaringer, ved at dele deres uddannelsesfaciliteter og -erfaringer, ved at muliggøre fælles udvikling og udveksling af parallelkoder eller ved at støtte udvekslingen af innovative applikationer og værktøjer til offentlige og private brugere, navnlig SMV'er.
(36)
Fællesforetagendet bør tilvejebringe en efterspørgselsorienteret og brugerdrevet ramme og muliggøre en tilgang med fokus på design i fællesskab med henblik på anskaffelse af en integreret, sammensluttet, sikker og hypersammenkoblet service- og datainfrastruktur i verdensklasse inden for supercomputing og kvantecomputing i Unionen for at udstyre brugerne med den strategiske beregningsressource, de behøver for at være konkurrencedygtige, og løse samfundsmæssige, miljømæssige, økonomiske og sikkerhedsmæssige udfordringer. Til dette formål bør fællesforetagendet bidrage til anskaffelse af supercomputere i verdensklasse. Fællesforetagendets supercomputere, herunder kvantecomputere, bør installeres i en deltagende stat, som er en medlemsstat.
(37)
Med henblik på en omkostningseffektiv gennemførelse af fællesforetagendets mission om at udvikle, idriftsætte, udbygge og vedligeholde et økosystem i verdensklasse inden for supercomputing i Unionen bør fællesforetagendet gribe chancen for, hvor det er relevant, at opgradere de supercomputere, som det ejer. Opgraderingerne bør således føre til en forlængelse af supercomputernes levetid, øge den operationelle ydeevne og give nye funktionaliteter for at imødekomme udviklingen i brugernes behov. Med henblik på opgraderingen af sine supercomputere bør fællesforetagendet kunne iværksætte en indkaldelse af interessetilkendegivelser som led i infrastruktursøjlen. Indkaldelserne af interessetilkendegivelser bør fastlægge de specifikke godkendelsesbetingelser, der bør gælde for en værtsenhed, som allerede er vært for en EuroHPC-supercomputer.
(38)
Fællesforetagendet bør hypersammenkoble alle de supercomputere og datainfrastrukturer, det ejer eller er medejer af, med de mest avancerede netværksteknologier for at gøre dem bredt tilgængelige i hele Unionen og bør sammenkoble og sammenslutte sine supercomputing- og kvantecomputingdatainfrastruktur og nationale, regionale og andre databehandlingsinfrastrukturer med en fælles platform. Fællesforetagendet bør også sikre sammenkobling af den sammensluttede, sikre service- og datainfrastruktur inden for supercomputing og kvantecomputing med de fælles europæiske dataområder, herunder den europæiske åbne videnskabscloud, og de sammensluttede, sikre cloud-infrastrukturer, jf. Kommissionens meddelelse af 19. februar 2020 med titlen »En europæisk strategi for data«, med henblik på uhindret tilvejebringelse af tjenester til en bred vifte af offentlige og private brugere i hele Europa.
(39)
Horisont Europa og programmet for et digitalt Europa bør bidrage til henholdsvis at mindske forsknings- og innovationskløften i Unionen og idriftsætte omfattende supercomputingkapacitet ved at fremme synergier med Den Europæiske Fond for Regionaludvikling (EFRU), Den Europæiske Socialfond Plus (ESF+), Den Europæiske Hav-, Fiskeri- og Akvakulturfond (EHFAF) og Den Europæiske Landbrugsfond for Udvikling af Landdistrikterne (ELFUL) såvel som genopretnings- og resiliensfaciliteten. Fællesforetagendet bør derfor søge at udvikle tætte interaktioner med de fonde, som specifikt kan bidrage til at styrke lokal, regional og national forsknings- og innovationskapacitet.
(40)
Fællesforetagendet bør skabe gunstige rammer for de deltagende stater, der er medlemsstater, så de kan bruge finansielle bidrag i henhold til de programmer, der medfinansieres af EFRU, EFS+, EHFAF og ELFUL, til anskaffelse af højtydende databehandlings- og kvantecomputing- og datainfrastrukturer og deres sammenkobling. Brug af disse finansielle bidrag i fællesforetagendets aktiviteter er afgørende for udviklingen af en integreret, sammensluttet, sikker og hypersammenkoblet service- og datainfrastruktur i verdensklasse inden for højtydende databehandling og kvantecomputing i Unionen, eftersom fordelene ved en sådan infrastruktur ikke kun gavner brugerne i medlemsstaterne. Hvis medlemsstaterne beslutter at bruge disse finansielle bidrag til fællesforetagendets aktiviteter, bør disse bidrag betragtes som nationale bidrag fra de deltagende stater, der er medlemsstater, til fællesforetagendets budget, forudsat at artikel 106 og andre gældende bestemmelser i Europa-Parlamentets og Rådets forordning (EU) 2021/1060 (7) og de fondsspecifikke forordninger overholdes.
(41)
Fællesforetagendet kan gøre det lettere for deltagende stater, der er medlemsstater, at bruge midler fra genopretnings- og resiliensfaciliteten. Midler fra genopretnings- og resiliensfaciliteten kan supplere de aktioner, der finansieres af fællesforetagendet, forudsat at støtten under genopretnings- og resiliensfaciliteten er et supplement til støtten fra fællesforetagendets EU-midler, og at den ikke dækker de samme omkostninger. Brug af genopretnings- og resiliensfaciliteten bør ikke regnes som nationalt bidrag til fællesforetagendets budget, navnlig ikke for så vidt angår service- og datainfrastruktur inden for højtydende databehandling og kvantecomputing eller projekter til udvikling af teknologi, applikationer og færdigheder.
(42)
Unionens bidrag fra midlerne fra programmet for et digitalt Europa bør delvist dække anskaffelsesomkostningerne til højtydende supercomputere, kvantecomputere, industrial-grade supercomputere og mellemklassesupercomputere for at være i overensstemmelse med fællesforetagendets mål om at bidrage til en sammenlægning af ressourcerne med henblik på at udstyre Unionen med supercomputere og kvantecomputere i topklasse. De supplerende omkostninger til disse supercomputere og kvantecomputere bør dækkes af de deltagende stater, de private medlemmer eller konsortiet af private partnere. Andelen af Unionens adgangstid til disse supercomputere eller kvantecomputere bør være direkte proportional med Unionens finansielle bidrag til anskaffelse af disse supercomputere og kvantecomputere og bør ikke overstige 50 % af den samlede adgangstid til disse supercomputere eller kvantecomputere.
(43)
Fællesforetagendet bør være ejer af de højtydende supercomputere og kvantecomputere, det har anskaffet. Driften af hver højtydende supercomputer eller kvantecomputer bør overdrages til en værtsenhed. Værtsenheden bør kunne repræsentere en enkelt deltagende stat, der er en medlemsstat, eller et værtskonsortium af deltagende stater. Værtsenheden bør kunne give et nøjagtigt overslag over og kontrollere supercomputerens driftsomkostninger ved f.eks. at sikre funktionel adskillelse og så vidt muligt fysisk adskillelse af fællesforetagendets højtydende supercomputere eller kvantecomputere fra ethvert nationalt eller regionalt databehandlingssystem, det driver. Værtsenheden bør udvælges af fællesforetagendets bestyrelse (»bestyrelsen«) efter en indkaldelse af interessetilkendegivelser, der evalueres af uafhængige eksperter. Når der er udvalgt en værtsenhed, bør den deltagende stat, hvor værtsenheden er etableret, eller værtskonsortiet kunne beslutte at opfordre andre deltagende stater til at tilslutte sig og bidrage til finansieringen af den højtydende supercomputer eller kvantecomputer, der skal installeres i den udvalgte værtsenhed. Hvis yderligere deltagende stater tilslutter sig det valgte værtskonsortium, berører det ikke Unionens adgangstid til supercomputerne. Bidragene fra de deltagende stater i et værtskonsortium til supercomputerne eller kvantecomputerne bør omsættes til andele af adgangstiden til denne supercomputer eller kvantecomputer. De deltagende stater aftaler selv indbyrdes, hvordan deres andel af adgangstiden til supercomputeren eller kvantecomputeren fordeles.
(44)
Fællesforetagendet bør forblive ejer af de supercomputere eller kvantecomputere, det anskaffer, indtil de afskrives. Fællesforetagendet bør kunne overføre ejerskabet til værtsenheden til nedlukning, bortskaffelse eller anden brug. Hvor ejerskabet overføres til værtsenheden, eller hvor fællesforetagendet afvikles, bør værtsenheden godtgøre fællesforetagendet restværdien af supercomputeren eller kvantecomputeren.
(45)
Fællesforetagendet bør i fællesskab med de deltagende stater anskaffe mellemklassesupercomputerne. Driften af hver mellemklassesupercomputer bør overdrages til en værtsenhed. Værtsenheden bør kunne repræsentere en enkelt deltagende stat, der er en medlemsstat, eller et værtskonsortium af deltagende stater. Fællesforetagendet bør eje den del, der svarer til Unionens andel af de finansielle bidrag til disse anskaffelsesomkostninger fra midler under programmet for et digitalt Europa. Værtsenheden bør udvælges af bestyrelsen efter en indkaldelse af interessetilkendegivelser, der evalueres af uafhængige eksperter. Andelen af Unionens adgangstid til hver mellemklassesupercomputer bør være direkte proportional med Unionens finansielle bidrag fra midler under programmet for et digitalt Europa til omkostningerne ved anskaffelse af den pågældende mellemklassesupercomputer. Fællesforetagendet bør kunne overføre ejerskabet til værtsenheden tidligst fem år efter fællesforetagendets vellykkede modtagetest, eller når det afvikles. Værtsenheden bør godtgøre fællesforetagendet restværdien af supercomputeren.
(46)
For at fremme en retfærdig og afbalanceret fordeling i hele Unionen af EuroHPC-supercomputere og fremkomsten af en tilgang med et sammensluttet infrastrukturøkosystem bør indkaldelser af interessetilkendegivelser for en EuroHPC-supercomputer fastlægge de godkendelsesbetingelser, der bør gælde for en deltagende stat, som allerede er vært for en EuroHPC-supercomputer.
(47)
Fællesforetagendet bør sammen med et konsortium af private partnere kunne anskaffe industrial-grade supercomputere. Driften af hver af disse supercomputere bør overdrages til en eksisterende værtsenhed. Værtsenheden bør kunne inddrage konsortiet af private partnere i anskaffelsen og driften af en sådan supercomputer. Fællesforetagendet bør eje den del, der svarer til Unionens andel af de finansielle bidrag til disse anskaffelsesomkostninger fra midler under programmet for et digitalt Europa. Værtsenheden og dens associerede konsortium af private partnere bør udvælges af bestyrelsen efter en indkaldelse af interessetilkendegivelser, der evalueres af uafhængige eksperter. Andelen af Unionens adgangstid til hver af disse supercomputere bør være direkte proportional med Unionens finansielle bidrag fra midler under programmet for et digitalt Europa til omkostningerne ved anskaffelse af denne industrial-grade supercomputer. Fællesforetagendet bør kunne indgå en aftale med konsortiet af private partnere om salg af supercomputeren til en anden enhed eller dens nedlukning. Alternativt bør fællesforetagendet kunne overdrage ejerskabet til en sådan supercomputer til konsortiet af private partnere. I disse tilfælde eller hvor fællesforetagendet afvikles, bør konsortiet af private partnere godtgøre fællesforetagendet restværdien af Unionens andel af supercomputeren. I tilfælde af at fællesforetagendet og konsortiet af private partnere beslutter at foretage nedlukning af supercomputeren, når den i driftsmæssig henseende er fuldt afskrevet, bør sådanne omkostninger dækkes af konsortiet af private partnere.
(48)
Med hensyn til industrial-grade supercomputere bør fællesforetagendet tage hensyn til de særlige behov, som industrielle brugere har, som f.eks. adgangsprocedurer og kvalitet og type af tjenester, databeskyttelse, beskyttelse af industriel innovation og intellektuelle ejendomsrettigheder, brugbarhed, tillid og andre krav til fortrolighed og sikkerhed.
(49)
Der bør ved design og drift af de supercomputere, som støttes af fællesforetagendet, tages hensyn til energieffektiviteten og den miljømæssige bæredygtighed, f.eks. ved at anvende energibesparende teknologi, dynamisk energibesparende teknologi og genanvendelsesteknologi, såsom avanceret køling og varmegenvinding.
(50)
Anvendelsen af fællesforetagendets supercomputere bør fokusere på civile anvendelser for offentlige og private brugere, der er bosiddende, etableret eller har hjemsted i en medlemsstat eller et tredjeland, der er associeret med programmet for et digitalt Europa eller med Horisont Europa, herunder applikationer inden for cybersikkerhed, der kan have dobbelt anvendelse. Brugere bør tildeles adgangstid fra Unionens andel i henhold til de regler, som bestyrelsen fastsætter. Anvendelsen af disse supercomputere bør også respektere internationale aftaler, som Unionen har indgået.
(51)
Tildeling til brugerne af adgangstid til fællesforetagendets supercomputere bør være vederlagsfri for offentlige brugere. Den bør også være vederlagsfri for private brugere til anvendelsesformål med tilknytning til forsknings- og innovationsaktiviteter, der finansieres via Horisont Europa eller programmet for et digitalt Europa, og for SMV'ers private innovationsaktiviteter, hvor dette er relevant. En sådan tildeling af adgangstid bør primært baseres på åbne indkaldelser af interessetilkendegivelser, som fællesforetagendet iværksætter, og som evalueres af uafhængige eksperter. Med undtagelse af SME-brugere, som foretager private innovationsaktiviteter, bør alle brugere, der udnytter vederlagsfri adgangstid til fællesforetagendets supercomputere, have en tilgang med åben videnskab og udbrede den viden, der er opnået gennem denne adgang, jf. forordning (EU) 2021/695. Tildeling til brugerne af adgangstid til andre økonomiske aktiviteter end SMV'ers private innovationsaktiviteter, som står over for særlige markedssvigt, bør gives på pay-per-use basis, baseret på markedspriser. Tildeling af adgangstid til sådanne økonomiske aktiviteter bør være tilladt, men begrænset, og gebyrets størrelse bør fastsættes af bestyrelsen. Adgangsrettigheder bør tildeles på en gennemsigtig måde. Bestyrelsen bør fastsætte specifikke regler for tildeling af vederlagsfri adgangstid, hvor det er relevant, og uden indkaldelse af interessetilkendegivelser med hensyn til initiativer, der anses for strategiske for Unionen. Repræsentative eksempler på strategiske initiativer for Unionen: Destination Earth, Human Brain Project Flagship, »1+ Million Genomes«-initiativet, de fælles europæiske dataområder på områder af offentlig interesse, og navnlig sundhedsdataområdet, ekspertisecentrene for højtydende databehandling, de nationale kompetencecentre for højtydende databehandling og de digitale innovationsknudepunkter.
Efter anmodning fra Unionen bør fællesforetagendet tildele direkte adgangstid på midlertidig eller permanent basis til strategiske initiativer og eksisterende eller fremtidige applikationsplatforme, som den anser for væsentlige med hensyn til at yde sundhedsrelaterede eller andre vigtige nødhjælpstjenester for almenvellet, i nød- og krisestyringssituationer eller i tilfælde, hvor Unionen finder det nødvendigt for dens sikkerhed og forsvar. Fællesforetagendet bør have tilladelse til at udføre visse begrænsede økonomiske aktiviteter til kommercielle formål. Brugere bosiddende, etableret eller med hjemsted i en medlemsstat eller et tredjeland, der er associeret med programmet for et digitalt Europa eller Horisont Europa, bør tildeles adgang. Adgangsrettighederne bør være rimelige for enhver bruger og tildeles på en gennemsigtig måde. Bestyrelsen bør fastlægge og overvåge adgangsrettighederne til Unionens andel af adgangstid til hver supercomputer.
(52)
Der bør fortsat tildeles adgang til Unionens andel af adgangstid til forløbere for exaskala- og petaskalasupercomputere, som er anskaffet af EuroHPC-fællesforetagendet, der er oprettet i henhold til forordning (EU) 2018/1488, for brugere, der er etableret i Unionen eller et tredjeland, der er associeret med Horisont 2020.
(53)
Fællesforetagendets supercomputere bør drives og anvendes i overensstemmelse med Europa-Parlamentets og Rådets forordning (EU) 2016/679 (8) og Europa-Parlamentets og Rådets direktiv 2002/58/EF (9) og (EU) 2016/943 (10).
(54)
Fællesforetagendets forvaltning bør varetages af to organer: en bestyrelse og et industrielt og videnskabeligt rådgivende udvalg. Bestyrelsen bør bestå af repræsentanter for Unionen og for de deltagende stater. Bestyrelsen bør være ansvarlig for strategiske politiske afgørelser og finansieringsafgørelser vedrørende fællesforetagendets aktiviteter, navnlig for alle offentlige udbudsaktiviteter. Det Industrielle og Videnskabelige Rådgivende Udvalg bør omfatte repræsentanter for den akademiske verden og industrien såsom brugere og teknologileverandører. Det bør yde uafhængig rådgivning til bestyrelsen om den strategiske forsknings- og innovationsdagsorden, anskaffelse og drift af de supercomputere, der ejes af fællesforetagendet, programmet for kapacitetsopbygnings- og udvidelsesaktiviteter samt programmet for aktiviteter vedrørende sammenslutning, konnektivitet og internationalt samarbejde.
(55)
Med henblik på fællesforetagendets generelle administrative opgaver bør de deltagende staters stemmerettigheder fordeles ligeligt blandt disse. Med henblik på opgaver vedrørende etablering af den del af arbejdsprogrammet, der vedrører anskaffelse af supercomputerne og kvantecomputerne, udvælgelse af fællesforetagendets værtsenhed, sammenslutnings- og konnektivitetsaktiviteter og forsknings- og innovationsaktiviteter, bør stemmerettighederne for de deltagende stater, der er medlemsstater, baseres på princippet om kvalificeret flertal. De deltagende stater, der er tredjelande associeret med Horisont Europa, programmet for et digitalt Europa eller Connecting Europe-faciliteten, bør også være stemmeberettigede med hensyn til de respektive aktiviteter, der får budgetstøtte fra hvert af disse programmer. Med hensyn til opgaverne vedrørende anskaffelse og drift af supercomputerne og kvantecomputerne bør kun de deltagende stater og Unionen, som bidrager med midler til disse opgaver, have stemmerettigheder.
(56)
Unionens finansielle bidrag bør forvaltes i overensstemmelse med princippet om forsvarlig økonomisk forvaltning og de relevante regler om indirekte forvaltning, der er fastsat i Europa-Parlamentets og Rådets forordning (EU, Euratom) 2018/1046 (11). Fællesforetagendets regler om indgåelse af offentlige udbudsprocedurer bør fastsættes i dets finansielle regler.
(57)
For at fremme et innovativt og konkurrencedygtigt europæisk økosystem for højtydende databehandling og kvantecomputing i hele Europa bør fællesforetagendet gøre hensigtsmæssig brug af udbuds- og tilskudsmidlerne, herunder fælles udbud, prækommercielle udbud og offentlige udbud af innovative løsninger. Dette har til formål at skabe forbindelser mellem teknologier, der primært er udviklet i Unionen, design i fællesskab med brugere og anskaffelse af en helt ny type supercomputing- og kvantecomputingsystemer i verdensklasse.
(58)
Ved vurderingen af fællesforetagendets samlede indvirkning bør investeringer i indirekte aktioner fra de private medlemmer regnes som naturalydelser bestående af de støtteberettigede omkostninger, de har afholdt i forbindelse med gennemførelse af aktioner, efter fradrag af bidrag fra fællesforetagendet, de deltagende stater eller andre EU-bidrag til de pågældende omkostninger. Ved vurderingen af fællesforetagendets samlede indvirkning bør investeringer i andre aktioner fra de private medlemmer regnes som naturalydelser bestående af de støtteberettigede omkostninger, de har afholdt i forbindelse med gennemførelse af aktioner, efter fradrag af bidrag fra fællesforetagendet, de deltagende stater eller andre EU-bidrag til de pågældende omkostninger.
(59)
For at opretholde lige konkurrencevilkår for alle virksomheder i det indre marked bør støtten fra Unionens programmer være forenelig med principperne for statsstøtte, så det sikres, at de offentlige udgifter virker efter hensigten, og markedsforvridning undgås, f.eks. fortrængning af private investeringer, opbygning af ineffektive markedsstrukturer, videreførelse af ineffektive virksomheder eller opbygning af en støtteafhængig kultur.
(60)
Deltagelse i indirekte aktioner, som støttes af fællesforetagendet, bør ske i overensstemmelse med forordning (EU) 2021/695. Fællesforetagendet bør desuden sikre ensartet anvendelse af disse regler på baggrund af relevante foranstaltninger, der vedtages af Kommissionen. For at sikre at de deltagende stater i overensstemmelse med forordning (EU) 2021/695 i passende omfang medfinansierer indirekte aktioner, bør de deltagende stater bidrage med et beløb, der som minimum modsvarer fællesforetagendets godtgørelse af de støtteberettigede omkostninger, som støttemodtagerne har afholdt i forbindelse med gennemførelsen af aktionerne. Med henblik herpå bør de maksimale finansieringssatser, der er angivet i fællesforetagendets årlige arbejdsprogram, fastsættes af bestyrelsen i overensstemmelse med artikel 34 i forordning (EU) 2021/695.
(61)
For at sikre den rette balance i interessenternes deltagelse i de aktioner, der finansieres af fællesforetagendet, er det nødvendigt at fravige artikel 34 i forordning (EU) 2021/695 for at gøre det muligt at differentiere godtgørelsessatserne afhængigt af deltagertype, dvs. SMV'er og aktionstype, som altid skal anvendes på støttemodtagere fra alle deltagende stater. For aktiviteter, der finansieres under programmet for et digitalt Europa, bør fællesforetagendet tillade, at godtgørelsessatserne, afhængigt af deltagertype, dvs. SMV'er og aktionstype, altid anvendes på støttemodtagere fra alle deltagende stater.
(62)
Tilvejebringelse af finansiel støtte til aktiviteter fra programmet for et digitalt Europa bør overholde forordning (EU) 2021/694. Navnlig med hensyn til klassificerede informationer bør aktioner, der finansieres under programmet for et digitalt Europa, være i overensstemmelse med nævnte forordnings artikel 12, stk. 1.
(63)
Tilvejebringelse af finansiel støtte til aktiviteter fra Connecting Europe-faciliteten bør overholde forordning (EU) 2021/1153.
(64)
Støttemodtagere fra tredjelande, der er associeret med Horisont Europa, programmet for et digitalt Europa eller Connecting Europe-faciliteten, og som er deltagende stater, bør kun være berettigede til at deltage i aktioner, når en deltagende stat er et tredjeland, der er associeret med en eller flere programmer, der vedrører den pågældende aktion.
(65)
Unionens og de øvrige medlemmer af fællesforetagendets finansielle interesser bør beskyttes ved hjælp af forholdsmæssigt afpassede foranstaltninger i hele udgiftscyklussen, herunder forebyggelse, påvisning og undersøgelse af uregelmæssigheder, tilbagesøgning af tabte, uberettiget udbetalte eller ukorrekt anvendte midler og efter omstændighederne ved anvendelse af administrative og økonomiske sanktioner i overensstemmelse med forordning (EU, Euratom) 2018/1046.
(66)
Fællesforetagendet bør fungere på en åben og gennemsigtig måde og forelægge alle relevante oplysninger rettidigt samt gøre den brede offentlighed bekendt med sine aktiviteter, herunder kommunikations- og formidlingsaktiviteter. Forretningsordenen for organerne i fællesforetagendet bør gøres offentligt tilgængelig.
(67)
Med henblik på forenkling bør de administrative byrder nedbringes for alle parter. Dobbelte revisioner og uforholdsmæssige mængder af dokumentation og rapportering bør undgås.
(68)
Kommissionens interne revisor bør udøve de samme beføjelser over for fællesforetagendet som over for Kommissionen.
(69)
Kommissionen, fællesforetagendet, Revisionsretten, Det Europæiske Kontor for Bekæmpelse af Svig (OLAF) og Den Europæiske Anklagemyndighed (EPPO) bør have adgang til alle nødvendige oplysninger og lokaliteter med henblik på at foretage kontrol og undersøgelser af tilskud, kontrakter og aftaler, der er undertegnet af fællesforetagendet.
(70)
Alle indkaldelser af forslag og alle udbud i henhold til denne forordning bør tage hensyn til varigheden af Horisont Europa, programmet for et digitalt Europa og Connecting Europe-faciliteten, alt efter hvad der er relevant, undtagen i behørigt begrundede tilfælde. Udbudsprocedurer for anskaffelse af fællesforetagendets supercomputere og kvantecomputere bør være i overensstemmelse med de gældende bestemmelser i programmet for et digitalt Europa. I behørigt begrundede tilfælde i forbindelse med disponibiliteten af det resterende budget fra FFR 2021-2027 bør fællesforetagendet kunne iværksætte indkaldelser af forslag eller udbud senest den 31. december 2028.
(71)
En foreløbig og en endelig evaluering af fællesforetagendet bør gennemføres af Kommissionen med bistand fra uafhængige eksperter. Af hensyn til gennemsigtigheden bør rapporten fra de relevante uafhængige eksperter gøres offentligt tilgængelig i overensstemmelse med gældende regler.
(72)
Målene for denne forordning, nemlig via et fællesforetagende at styrke forsknings- og innovationskapaciteten, udviklingen af kapacitetsopbygning inden for supercomputing og udvidelsesaktiviteter, sammenslutning, konnektivitet og internationalt samarbejde inden for samt anskaffelse af supercomputere i verdensklasse og adgang til service- og datainfrastruktur inden for højtydende databehandling og kvantecomputing i hele Unionen, kan ikke i tilstrækkelig grad opfyldes af medlemsstaterne, men kan ud fra ønsket om at undgå dobbeltarbejde fastholde kritisk masse og sikre, at den offentlige finansiering udnyttes optimalt, bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå disse mål —
VEDTAGET DENNE FORORDNING:
Artikel 1
Oprettelse
1.   Med henblik på gennemførelsen af initiativet om europæisk højtydende databehandling oprettes hermed et fællesforetagende i henhold til artikel 187 i traktaten om Den Europæiske Unions funktionsmåde (TEUF) (»fællesforetagendet for europæisk højtydende databehandling«, »fællesforetagendet«) i perioden indtil 31. december 2033.
2.   For at tage hensyn til varigheden af FFR 2021-2027 og af Horisont Europa, programmet for et digitalt Europa og Connecting Europe-faciliteten skal indkaldelser af forslag og udbud i henhold til denne forordning iværksættes senest den 31. december 2027. I behørigt begrundede tilfælde kan indkaldelser af forslag eller udbud iværksættes senest den 31. december 2028.
3.   Fællesforetagendet har status som juridisk person. Det har i hver enkelt medlemsstat den mest vidtgående rets- og handleevne, som denne medlemsstats lovgivning tillægger juridiske personer. Det kan navnlig erhverve og afhænde fast ejendom og løsøre og optræde som part i retssager.
4.   Fællesforetagendet har hjemsted i Luxembourg.
5.   Fællesforetagendets vedtægter (»vedtægterne«) findes i bilaget.
Artikel 2
Definitioner
I denne forordning forstås ved:
1)
»modtagetest«: en test, der udføres for at afgøre, om en EuroHPC-supercomputer opfylder kravene i systemspecifikationen
2)
»adgangstid«: en supercomputers datatid, der stilles til rådighed for en bruger eller en gruppe brugere til at udføre deres computerprogrammer
3)
»associeret enhed«: en juridisk enhed som defineret i artikel 187, stk. 1, i forordning (EU, Euratom) 2018/1046
4)
»ekspertisecenter for højtydende databehandling«: et samarbejdsprojekt udvalgt ved en åben og konkurrencebaseret indkaldelse af forslag til fremme af brugen af kommende ekstremt højtydende databehandlingskapaciteter, der giver brugergrupper mulighed for i samarbejde med andre interessenter inden for højtydende databehandling at opskalere eksisterende parallelkoder til exaskala- og ekstreme skaleringspræstationer
5)
»design i fællesskab«: en fælles tilgang mellem leverandører og brugere af teknologi med fokus på design i fællesskab med henblik på udvikling af nye teknologier, applikationer og systemer
6)
»interessekonflikt«: en situation, hvor en finansiel aktør eller anden person er involveret som omhandlet i artikel 61 i forordning (EU, Euratom) 2018/1046
7)
»konstituerende enhed«: en enhed, der udgør et privat medlem af fællesforetagendet henhold til det private medlems vedtægter
8)
»konsortium af private partnere«: en sammenslutning af juridiske enheder i Unionen, der slutter sig sammen for i fællesskab med fællesforetagendet at anskaffe en industrial-grade supercomputer; en eller flere af disse private partnere kan indgå i fællesforetagendets private medlemmer
9)
»EuroHPC-supercomputer«: ethvert databehandlingssystem, der ejes alene af fællesforetagendet eller i fællesskab med andre deltagende stater eller et konsortium af private partnere; det kan være en klassisk supercomputer (højtydende supercomputer, industrial-grade supercomputer eller mellemklassesupercomputer), en klassisk hybrid kvantecomputer, en kvantecomputer eller en kvantesimulator
10)
»exaskala«: et præstationsniveau, hvorved der kan udføres 118 operationer pr. sekund (eller 1 exaflop)
11)
»højtydende supercomputer«: et databehandlingssystem i verdensklasse, der er udviklet ved hjælp af den mest avancerede teknologi, der findes på et givent tidspunkt, og med ydeevne på som minimum exaskalaniveau eller højere (dvs. post-exaskala) til applikationer til løsning af problemer af større kompleksitet
12)
»værtskonsortium«: en gruppe deltagende stater eller et konsortium af private partnere, der har aftalt at bidrage til anskaffelsen og driften af en EuroHPC-supercomputer, herunder alle organisationer der repræsenterer disse deltagende stater
13)
»værtsenhed«: en juridisk enhed, der omfatter faciliteter til at være vært for og drive en EuroHPC-supercomputer, og som er etableret i en deltagende stat, der er medlemsstat
14)
»hypersammenkoblet«: en kommunikationsmulighed, hvorved der kan overføres 1012 bits pr. sekund (1 terabit pr. sekund) eller mere
15)
»industrial-grade supercomputer«: en supercomputer, der som minimum er i mellemklassen og, hvad angår krav til sikkerhed, beskyttelse og dataintegritet, er specialdesignet til industrielle brugere, som kræver mere, end der kræves til forskningsbrug
16)
»naturalydelser til indirekte aktioner« finansieret via Horisont Europa: bidrag fra den deltagende stat eller fællesforetagendets private medlemmer eller deres konstituerende enheder bestående af de støtteberettigede omkostninger, de har afholdt i forbindelse med gennemførelse af indirekte aktioner efter fradrag af fællesforetagendets og fællesforetagendets deltagende staters bidrag og ethvert andet EU-bidrag til disse omkostninger
17)
»naturalydelser til aktioner« finansieret via programmet for et digitalt Europa eller Connecting Europe-faciliteten: bidrag fra den deltagende stat eller fællesforetagendets private medlemmer eller deres konstituerende enheder bestående af de støtteberettigede omkostninger, de har afholdt i forbindelse med gennemførelse af en del af fællesforetagendets aktiviteter efter fradrag af fællesforetagendets og fællesforetagendets deltagende staters bidrag og ethvert andet EU-bidrag til disse omkostninger
18)
»mellemklassesupercomputer«: en supercomputer i verdensklasse med højst ét lavere præstationsniveau end en højtydende supercomputer
19)
»nationalt kompetencecenter for højtydende databehandling«: en juridisk enhed eller et konsortium af juridiske enheder, der er etableret i en deltagende stat og associeret med et nationalt supercomputingcenter i denne deltagende stat, og som efter anmodning giver brugere fra industrien, herunder SMV'er, den akademiske verden og offentlige administrationer, adgang til supercomputerne og de nyeste højtydende databehandlingsteknologier, -værktøjer, -applikationer og -tjenester og tilbyder ekspertise, færdigheder, uddannelse, netværksdannelse og outreachaktiviteter
20)
»observatørstat«: et land, der er berettiget til at deltage i de af fællesforetagendets aktioner, som er finansieret af Horisont Europa eller programmet for et digitalt Europa, og som ikke er en deltagende stat
21)
»deltagende stat«: et land, der er medlem af fællesforetagendet
22)
»præstationsniveau«: antallet af flydende kommatalsberegninger pr. sekund (flops), som en supercomputer kan udføre
23)
»privat medlem«: ethvert andet medlem af fællesforetagendet end Unionen eller de deltagende stater
24)
»kvantecomputer«: en databehandlingsenhed, der udnytter kvantemekanikkens love til at løse visse særlige opgaver, og som derfor anvender færre databehandlingsressourcer end klassiske computere
25)
»kvantesimulator«: en højt kontrollerbar kvanteenhed, der giver mulighed for at få indsigt i komplekse kvantesystemers egenskaber eller til at løse problemer, som ikke kan løses af klassiske computere
26)
»forsyningskædesikkerhed« i forbindelse med en EuroHPC-supercomputer: forholdsregler, der skal tages i betragtning ved valg af leverandør af den pågældende supercomputer for at sikre tilgængelighed af de komponenter, teknologier, systemer og den knowhow, som kræves i forbindelse med anskaffelse og drift af supercomputeren; dette omfatter foranstaltninger til mindskelse af risiciene i relation til eventuelle svigt i forsyningen af sådanne komponenter, teknologier og systemer, herunder prisændringer eller lavere præstationsniveau eller alternative forsyningskilder; den dækker hele EuroHPC-supercomputerens levetid
27)
»den strategiske forsknings- og innovationsdagsorden«: et dokument, der dækker Horisont Europas løbetid, og som kortlægger de centrale prioriteter og væsentlige teknologier og innovationer, der kræves for at nå fællesforetagendets mål
28)
»flerårigt strategisk program«: et dokument, der fastlægger en strategi for alle fællesforetagendets aktiviteter
29)
»supercomputing«: databehandling på præstationsniveauer, der kræver massiv integrering af individuelle databehandlingselementer, herunder kvanteelementer, til løsning af problemer, der ikke kan løses af almindelige databehandlingssystemer
30)
»samlet omkostning ved ejerskab« af en EuroHPC-supercomputer: anskaffelsesomkostningerne plus driftsudgifterne, herunder til vedligeholdelse, indtil ejerskabet til supercomputeren overføres til værtsenheden, eller den sælges, eller indtil supercomputeren lukkes ned uden overførsel af ejerskab
31)
»arbejdsprogram«: det dokument, der henvises til i artikel 2, nr. 25), i forordning (EU) 2021/695, eller, hvis det er relevant, det dokument, der også fungerer som arbejdsprogram, jf. artikel 24 i forordning (EU) 2021/694 eller artikel 19 i forordning (EU) 2021/1153.
Artikel 3
Mission og mål
1.   Fællesforetagendets mission er at udvikle, idriftsætte, udbygge og vedligeholde et økosystem i verdensklasse for en sammensluttet, sikker og hypersammenkoblet service- og datainfrastruktur inden for supercomputing og kvantecomputing i Unionen, at støtte udvikling og udbredelse af efterspørgselsorienterede og brugerdrevne innovative og konkurrencedygtige supercomputingsystemer baseret på en forsyningskæde, der sikrer komponenter, teknologier og viden, der begrænser risikoen for svigt, og udvikling af en bred vifte af applikationer, der er optimeret til disse systemer, og at udvide brugen af denne supercomputinginfrastruktur til at omfatte en lang række offentlige og private brugere og støtte den dobbelte omstilling og udviklingen af nøglefærdigheder til europæisk forskning og industri.
2.   Fællesforetagendet har følgende overordnede mål:
a)
at bidrage til gennemførelsen af forordning (EU) 2021/695 og navnlig artikel 3 deri, at sikre videnskabelig, økonomisk, miljømæssig, teknologisk og samfundsmæssig effekt af Unionens investeringer i forskning og innovation, med henblik på at styrke Unionens videnskabelige og teknologiske base, opfylde Unionens strategiske prioriteter og bidrage til opfyldelse af Unionens målsætninger og politikker og at bidrage til håndtering af globale udfordringer, herunder målene for bæredygtig udvikling ved at overholde principperne i De Forenede Nationers 2030-dagsorden og Parisaftalen, der er vedtaget inden for rammerne af De Forenede Nationers rammekonvention om klimaændringer (12)
b)
at udvikle et tæt samarbejde og sikre koordinering med andre europæiske partnerskaber, herunder gennem fælles udbud, og søge synergier med relevante aktiviteter og programmer på EU-niveau, nationalt niveau og regionalt niveau, navnlig dem som understøtter innovative løsninger, uddannelse og regional udvikling, hvor dette er relevant
c)
at udvikle, idriftsætte, udbygge og vedligeholde en integreret efterspørgselsorienteret og brugerdrevet hypersammenkoblet supercomputing- og datainfrastruktur i verdensklasse i Unionen
d)
at sammenslutte den hypersammenkoblede supercomputing- og datainfrastruktur og sammenkoble den med de europæiske dataområder og cloud-økosystemer med henblik på at levere databehandlings- og datatjenester til en bred vifte af offentlige og private brugere i Europa
e)
at fremme videnskabelig ekspertise og støtte udbredelsen og den systematiske anvendelse af forsknings- og innovationsresultater, der er skabt i Unionen
f)
at videreudvikle og understøtte et særdeles konkurrencedygtigt og innovativt økosystem for supercomputing- og datainfrastruktur, der er bredt fordelt i hele Europa, og som bidrager til Unionens videnskabelige og digitale lederskab, og som er i stand til selvstændigt at producere databehandlingsteknologier og -arkitekturer og integration heraf i førende databehandlingssystemer og avancerede applikationer, der er optimeret til disse systemer
g)
at udvide brugen af supercomputingtjenester og udvikle de nøglefærdigheder, som europæisk forskning og industri har brug for.
3.   Fællesforetagendet skal bidrage til at beskytte Unionens interesser i forbindelse med anskaffelse af supercomputere og understøttelse af udviklingen og udbredelsen af højtydende databehandlingsteknologier, -systemer og -applikationer. Det skal muliggøre en tilgang med fokus på design i fællesskab med henblik på anskaffelse af supercomputere i verdensklasse og beskytte forsyningskæden for indkøbte teknologier og systemer. Det skal bidrage til Unionens strategiske autonomi, støtte udviklingen af teknologier og applikationer med henblik på at styrke forsyningskæden for europæisk højtydende databehandling og fremme deres integration i supercomputingsystemer, der opfylder en lang række videnskabelige, samfundsmæssige, miljømæssige og industrielle behov.
Artikel 4
Aktivitetssøjler
1.   Fællesforetagendet skal gennemføre den mission, der er omhandlet i artikel 3, i henhold til følgende aktivitetssøjler:
a)
administrationssøjlen, som omfatter generelle administrative aktiviteter med henblik på drift og forvaltning af fællesforetagendet
b)
infrastruktursøjlen, der omfatter aktiviteter i forbindelse med anskaffelse, idriftsættelse, opgradering og drift af sikker, hypersammenkoblet supercomputing-, kvantecomputing- og datainfrastruktur i verdensklasse, herunder fremme af udbredelse og systematisk brug af forsknings- og innovationsresultater, som er skabt i Unionen
c)
søjlen vedrørende sammenslutning af supercomputingtjenester, der omfatter alle aktiviteter for adgang i hele Unionen til sammensluttet, sikker supercomputing og sammensluttede, sikre dataressourcer og –tjenester overalt i Europa for forskningsverdenen og det videnskabelige samfund, industrien, herunder SMV'er, og den offentlige sektor, navnlig i samarbejde med PRACE og GÉANT; disse aktiviteter skal omfatte:
i)
støtte til sammenkobling af højtydende databehandlings-, kvantecomputing- og dataressourcer, der ejes helt eller delvist af fællesforetagendet, eller som stilles til rådighed på frivillig basis af de deltagende stater
ii)
støtte til sammenkobling af supercomputing- og kvantecomputinginfrastrukturer med Unionens fælles europæiske dataområder og sammensluttede, sikre cloud- og datainfrastrukturer
iii)
støtte til udvikling, anskaffelse og drift af en platform til uhindret sammenslutning og sikker levering af en service- og datainfrastruktur inden for supercomputing og kvantecomputing, der etablerer et centralt kontaktpunkt for alle supercomputing- eller datatjenester administreret af fællesforetagendet, og som giver alle brugere ét enkelt adgangspunkt
d)
teknologisøjlen, der omfatter ambitiøse forsknings- og innovationsaktiviteter med henblik på udvikling af et konkurrencedygtigt og innovativt globalt økosystem for supercomputing i hele Europa til at tage hånd om hardware- og softwareteknologier og deres integration i databehandlingssystemer, som dækker hele den videnskabelige og industrielle værdikæde, for at bidrage til Unionens strategiske autonomi; den skal også fokusere på energieffektive højtydende databehandlingsteknologier, der bidrager til miljømæssig bæredygtighed; disse aktiviteter skal bl.a. omhandle:
i)
energibesparende mikroprocessorkomponenter, sammenkoblingskomponenter, systemarkitektur og beslægtede teknologier såsom nye algoritmer, softwarekoder, værktøjer og miljøer
ii)
nye databehandlingsparadigmer og deres integration i førende supercomputingsystemer gennem en tilgang med fokus på design i fællesskab; disse teknologier skal kobles sammen med udvikling, anskaffelse og idriftsættelse af højtydende supercomputere, herunder kvantecomputere, og infrastrukturer
iii)
teknologier og systemer til sammenkobling og drift af klassiske supercomputingsystemer med andre, ofte komplementære databehandlingsteknologier, såsom kvantecomputingsystemer eller andre nye databehandlingsteknologier, og sikre at de fungerer effektivt
iv)
nye algoritmer og softwareteknologier, der giver en væsentlig højere ydeevne
e)
applikationssøjlen, der omfatter aktiviteter med henblik på at opnå og styrke europæisk ekspertise inden for centrale databehandlings- og dataapplikationer og koder til forskning, industri, herunder SMV'er, og den offentlige sektor; disse aktiviteter skal bl.a. omhandle:
i)
applikationer, herunder nye algoritmer og softwareudvikling, til offentlige og private brugere, der drager fordel af udnyttelsen af ressourcerne og kapaciteterne ved højtydende supercomputere og deres konvergens med avancerede digitale teknologier som kunstig intelligens, højtydende dataanalyse, cloud-teknologier mv. gennem design i fællesskab, udvikling og optimering af nye højtydende databehandlingskompatible lead market koder og applikationer i stor skala
ii)
støtte til bl.a. ekspertisecentre for højtydende databehandling inden for applikationer og højtydende databehandlingskompatible pilotdemonstratorer og prøvebænke i stor skala til big data-applikationer og avancerede digitale tjenester inden for en bred vifte af videnskabelige, offentlige og industrielle sektorer
f)
søjlen for udvidelse af brug og færdigheder, som sigter mod at udvikle de kapaciteter og færdigheder, der fremmer ekspertisen inden for supercomputing, kvantecomputing og databrug, under hensyntagen til synergier med andre programmer og instrumenter, navnlig programmet for et digitalt Europa, og mod at udvide den videnskabelige og industrielle brug af supercomputingressourcer og dataapplikationer og fremme brugen af supercomputing- og datainfrastrukturer til innovation tilpasset industriens behov, samt udstyre Europa med et kyndigt, førende forskersamfund og en kvalificeret arbejdsstyrke med henblik på videnskabeligt lederskab og digital omstilling i industrien og den offentlige administration, herunder støtte til og netværksaktiviteter med nationale kompetence- og ekspertisecentre for højtydende databehandling
g)
søjlen vedrørende internationalt samarbejde: i overensstemmelse med Unionens eksterne politikmålsætninger og internationale forpligtelser definere, gennemføre og deltage i aktiviteter, der er relevante for fremme af internationalt samarbejde inden for supercomputingtjenester med henblik på at løse globale videnskabelige og samfundsmæssige udfordringer og samtidig fremme konkurrenceevnen for forsynings- og brugerøkosystemet inden for europæisk højtydende databehandling.
2.   Ud over aktiviteterne omhandlet i stk. 1 kan gennemførelsen af yderligere opgaver overdrages til fællesforetagendet i tilfælde af kumulativ, supplerende eller kombineret finansiering mellem EU-programmer i overensstemmelse med Kommissionens relevante arbejdsprogram.
Artikel 5
Unionens finansielle bidrag
1.   Unionens finansielle bidrag til fællesforetagendet, herunder EØS-bevillinger, udgør op til 3 081 300 000 EUR, herunder 92 000 000 EUR til administrationsomkostninger, forudsat at dette beløb mindst matches af de deltagende staters bidrag, fordelt som følger:
a)
op til 900 000 000 EUR fra Horisont Europa
b)
op til 1 981 300 000 EUR fra programmet for et digitalt Europa
c)
op til 200 000 000 EUR fra Connecting Europe-faciliteten.
2.   Unionens finansielle bidrag, jf. stk. 1, udbetales fra bevillingerne i Den Europæiske Unions almindelige budget, som er tildelt hvert relevant program.
3.   Yderligere EU-midler som supplement til bidraget i denne artikels stk. 1 kan tildeles fællesforetagendet til støtte af de aktivitetssøjler, der er omhandlet i artikel 4, bortset fra dem der er omhandlet i artikel 4, stk. 1, litra a).
4.   Bidrag fra EU-programmer svarende til yderligere aktiviteter, der er overdraget til fællesforetagendet i henhold til stk. 3, indgår ikke i beregningen af Unionens maksimale finansielle bidrag.
5.   Yderligere EU-midler som supplement til bidraget i denne artikels stk. 1 kan tildeles fællesforetagendet fra de tredjelande, der er associeret med Horisont Europa, programmet for et digitalt Europa eller Connecting Europe-faciliteten i overensstemmelse med deres respektive associeringsaftaler. Disse yderligere EU-midler berører ikke de deltagende staters bidrag, jf. artikel 7, stk. 1, medmindre de deltagende stater aftaler andet.
6.   Unionens finansielle bidrag, jf. denne artikels stk. 1, litra a), skal anvendes til, at fællesforetagendet kan yde finansiel støtte til indirekte aktioner som defineret i artikel 2, nr. 43), i forordning (EU) 2021/695, svarende til fællesforetagendets forsknings- og innovationsaktiviteter.
7.   Unionens finansielle bidrag, jf. stk. 1, litra b), skal anvendes til kapacitetsopbygning i hele Unionen, herunder anskaffelse, opgradering og drift af højtydende computere, kvantecomputere eller -simulatorer, sammenslutning af en service- og datainfrastruktur inden for højtydende databehandling og kvantecomputing og udvidelse af anvendelsen heraf samt udvikling af avancerede færdigheder og uddannelse.
8.   Unionens finansielle bidrag, jf. stk. 1, litra c), skal anvendes til sammenkobling af højtydende databehandlings- og dataressourcer og oprettelse af en integreret paneuropæisk hypersammenkoblet højtydende databehandlings- og datainfrastruktur.
Artikel 6
Andre EU-bidrag
Bidrag fra andre EU-programmer end dem, der er omhandlet i artikel 5, stk. 1, der er en del af Unionens samfinansiering af et program, der gennemføres af en deltagende stat, som er en medlemsstat, indgår ikke i beregningen af Unionens maksimale finansielle bidrag som omhandlet i artikel 5.
Artikel 7
Bidrag fra andre medlemmer end Unionen
1.   De deltagende stater yder et samlet bidrag, der modsvarer Unionens bidrag, jf. artikel 5, stk. 1. De deltagende stater aftaler indbyrdes deres samlede bidrag, og hvordan de vil indbetale dem. Dette berører ikke de enkelte deltagende landes mulighed for at fastlægge deres nationale finansielle bidrag i overensstemmelse med artikel 8.
2.   De private medlemmer af fællesforetagendet yder eller foranlediger, at deres konstituerende enheder og associerede enheder yder bidrag på mindst 900 000 000 EUR til fællesforetagendet.
3.   De bidrag, der er omhandlet i stk. 1 og 2, består af bidrag som fastsat i vedtægternes artikel 15.
4.   De bidrag, der er omhandlet i vedtægternes artikel 15, stk. 3, litra f), kan fastsættes af den enkelte deltagende stat til støttemodtagere, der er etableret i den pågældende deltagende stat. De deltagende stater kan supplere fællesforetagendets bidrag inden for den gældende maksimale godtgørelsessats, som er fastsat i artikel 34 i forordning (EU) 2021/695, artikel 14 i forordning (EU) 2021/694 og i artikel 14 i forordning (EU) 2021/1153. Sådanne bidrag berører ikke statsstøttereglerne.
5.   Andre medlemmer af fællesforetagendet end Unionen meddeler senest den 31. januar hvert år bestyrelsen, som defineret i vedtægternes artikel 15, værdien af de bidrag, der er nævnt i stk. 1 og 2, som er ydet i det foregående regnskabsår.
6.   Med henblik på at værdiansætte de bidrag, som er nævnt i vedtægternes artikel 15, stk. 3, litra b)-f), fastslås omkostningerne i overensstemmelse med de pågældende enheders sædvanlige regnskabspraksis, ud fra de gældende regnskabsstandarder i det land, hvor den enkelte enhed er etableret, og de gældende internationale regnskabsstandarder (IAS) og IFRS-standarder. Omkostninger attesteres af en uafhængig ekstern revisor, der udnævnes af den berørte enhed, eller af de deltagende staters revisionsmyndigheder. Værdiansættelsesmetoden kan verificeres af fællesforetagendet, hvis der er usikkerhed vedrørende attesteringen. Hvis der fortsat er usikkerhed, kan fællesforetagendet foretage en revision af værdiansættelsesmetoden.
7.   Kommissionen kan indstille, forholdsmæssigt nedsætte eller suspendere Unionens finansielle bidrag til fællesforetagendet eller udløse afviklingsproceduren, jf. vedtægternes artikel 23, i følgende tilfælde:
a)
hvis fællesforetagendet ikke opfylder betingelserne for Unionens bidrag
b)
hvis de andre medlemmer end Unionen eller deres konstituerende enheder ikke har bidraget, kun har bidraget delvist eller ikke overholder tidsfristerne med hensyn til bidraget i stk. 1 og 2, eller
c)
som følge af de evalueringer, der er omhandlet i artikel 24.
Kommissionens beslutning om at indstille, forholdsmæssigt nedsætte eller suspendere Unionens finansielle bidrag forhindrer ikke godtgørelse af støtteberettigede omkostninger, der er afholdt af andre medlemmer end Unionen, før beslutningen er meddelt fællesforetagendet.
Artikel 8
Forvaltning af bidrag fra de deltagende stater
1.   Hver deltagende stat giver et vejledende tilsagn om størrelsen af deres nationale finansielle bidrag i indirekte aktioner til fællesforetagendet. Et sådant tilsagn skal gives årligt til fællesforetagendet forud for vedtagelsen af arbejdsprogrammet.
Foruden de kriterier, der er fastsat i artikel 22 i forordning (EU) 2021/695, i artikel 18 i forordning (EU) 2021/694 eller i artikel 11 i forordning (EU) 2021/1153, kan arbejdsprogrammet som et bilag omfatte kriterier for støtteberettigelse vedrørende nationale retlige enheders deltagelse.
Hver deltagende stat overdrager evalueringen af forslagene til fællesforetagendet i overensstemmelse med Horisont Europa-reglerne.
Udvælgelsen af forslag foretages på grundlag af den prioriterede liste, der fremsendes af evalueringsudvalget. Bestyrelsen kan afvige fra denne liste i behørigt begrundede tilfælde som omhandlet i arbejdsprogrammet for at sikre den overordnede konsekvens i porteføljetilgangen.
Hver deltagende stat har vetoret i alle spørgsmål vedrørende anvendelsen af sine egne nationale finansielle bidrag til fællesforetagendet for ansøgere, der er etableret i disse deltagende stater, på grundlag af nationale strategiske prioriteter.
2.   Hver deltagende stat indgår en eller flere administrative aftaler med fællesforetagendet om fastlæggelse af en koordineringsmekanisme til betaling af og rapportering om bidrag til ansøgere, der er etableret i den pågældende deltagende stat. En sådan aftale skal omfatte en plan, betalingsbetingelser og rapporterings- og revisionskrav.
Hver deltagende stat bestræber sig på at synkronisere sin betalingsplan, rapportering og revision i forhold til fællesforetagendets og tilnærme sine regler for omkostningers støtteberettigelse til reglerne for Horisont Europa.
3.   I den i stk. 2 omhandlede aftale kan hver deltagende stat overdrage betalingen af sit bidrag til støttemodtagerne til fællesforetagendet. Efter udvælgelsen af forslag afsætter den deltagende stat forpligtende det beløb, der er nødvendigt til betalinger. Den deltagende stats revisionsmyndigheder kan revidere deres respektive nationale bidrag.
Artikel 9
Værtsenhed
1.   EuroHPC-supercomputere skal placeres i en deltagende stat, der er medlemsstat. Hvis en deltagende stat allerede er vært for en EuroHPC-supercomputer, der er en højtydende eller mellemklassesupercomputer, er den ikke berettiget til at deltage i en ny indkaldelse af interessetilkendegivelser med henblik på den gradvise udvikling af sådanne supercomputere før mindst fem år efter udvælgelsesdatoen efter en tidligere indkaldelse af interessetilkendegivelser. Ved anskaffelse af kvantecomputere og -simulatorer eller ved opgradering af en EuroHPC-supercomputer med kvanteacceleratorer reduceres denne periode til to år.
2.   Med hensyn til de EuroHPC-supercomputere, der er omhandlet i artikel 11, 12 og 14, kan værtsenheden repræsentere en deltagende stat, der er en medlemsstat, eller et værtskonsortium. Værtsenheden og de kompetente myndigheder i den deltagende stat eller de deltagende stater i et værtskonsortium skal indgå en aftale herom.
3.   Fællesforetagendet overdrager driften af hver enkelt EuroHPC-supercomputer, som fællesforetagendet selv ejer, eller er medejer af, til en værtsenhed, jf. artikel 11, 12 og 14.
4.   Værtsenheder, jf. stk. 2, udvælges i henhold til denne artikels stk. 5 og fællesforetagendets finansielle bestemmelser, jf. artikel 19.
5.   Efter en indkaldelse af interessetilkendegivelser udvælges værtsenheden, jf. denne artikels stk. 2, og den tilsvarende deltagende stat, hvor værtsenheden er etableret, eller det tilsvarende værtskonsortium af bestyrelsen gennem en retfærdig og gennemsigtig proces, bl.a. baseret på følgende kriterier:
a)
overholdelse af de generelle systemspecifikationer, der er fastlagt i indkaldelsen af interessetilkendegivelser
b)
de samlede omkostninger ved ejerskab af EuroHPC-supercomputeren, herunder et præcist overslag over og en verifikationsmetode med hensyn til driftsudgifterne til den pågældende supercomputer i dens levetid
c)
værtsenhedens erfaring med installation og drift af lignende systemer
d)
kvaliteten af værtsfacilitetens fysiske infrastruktur og IT-infrastruktur, dens sikkerhed og dens konnektivitet med resten af Unionen
e)
kvaliteten af service ydet til brugerne, herunder især evnen til at overholde den serviceleveranceaftale, der er indeholdt i de dokumenter, der ledsager udvælgelsesproceduren
f)
tilvejebringelse af et passende dokument, der godtgør, at den medlemsstat, hvor værtsenheden er etableret, eller de kompetente myndigheder i værtskonsortiets deltagende stater har givet tilsagn om at dække den andel af de samlede omkostninger ved ejerskab af EuroHPC-supercomputeren, der ikke er omfattet af EU-bidraget, jf. artikel 5, eller ethvert andet EU-bidrag, jf. artikel 6, enten indtil ejerskabet er overført af fællesforetagendet til den pågældende værtsenhed, eller indtil supercomputeren sælges eller lukkes ned, hvis der ikke sker overførsel af ejerskab.
6.   Med hensyn til industrial-grade EuroHPC-supercomputere, jf. artikel 13, skal værtsenheden indgå aftale med et konsortium af private partnere med henblik på at forberede anskaffelse og drift af sådanne supercomputere eller dele af EuroHPC-supercomputere.
I forbindelse med værtsskab for en industrial-grade EuroHPC-supercomputer skal følgende betingelser overholdes:
a)
Fællesforetagendet overdrager driften af hver enkelt industrial-grade EuroHPC-supercomputer, som fællesforetagendet ejer i fællesskab, til en værtsenhed, jf. artikel 13.
b)
Værtsenheder udvælges i henhold til denne artikels stk. 5 og fællesforetagendets finansielle bestemmelser, jf. artikel 19.
c)
Efter en indkaldelse af interessetilkendegivelser udvælges værtsenheden og dets associerede konsortium af private partnere af bestyrelsen gennem en retfærdig og gennemsigtig proces, bl.a. baseret på følgende:
i)
de kriterier, som er omhandlet i denne artikels stk. 5, litra a)-e), og
ii)
tilvejebringelse af et passende dokument, der godtgør, at konsortiet af private partnere har givet tilsagn om at dække den andel af de samlede omkostninger ved ejerskab af EuroHPC-supercomputeren, der ikke er omfattet af EU-bidraget, jf. artikel 5, eller ethvert andet EU-bidrag, jf. artikel 6.
7.   Den udvalgte værtsenhed kan, efter forudgående aftale med Kommissionen, beslutte at indbyde yderligere deltagende stater eller et konsortium af private partnere til at tilslutte sig værtskonsortiet. Det finansielle bidrag eller naturalieydelsen eller ethvert andet tilsagn fra de deltagende stater eller private medlemmer, der tilslutter sig, berører ikke Unionens finansielle bidrag og de tilsvarende ejerskabsrettigheder og den andel af adgangstiden, Unionen er tildelt, til den pågældende EuroHPC-supercomputer, jf. artikel 11, 12, 13 og 14.
Artikel 10
Værtsaftale
1.   Fællesforetagendet indgår en værtsaftale med hver udvalgt værtsenhed inden iværksættelsen af proceduren for anskaffelse af en EuroHPC-supercomputer.
2.   Værtsaftalen skal navnlig omhandle følgende elementer vedrørende EuroHPC-supercomputeren:
a)
rettighederne og forpligtelserne under proceduren for anskaffelse af supercomputeren, herunder modtagetesten for supercomputeren
b)
ansvarsbetingelserne for driften af supercomputeren
c)
kvaliteten af den service, der ydes til brugerne, når de bruger supercomputeren, som angivet i serviceleveranceaftalen
d)
planerne vedrørende supercomputerens energieffektivitet og miljømæssige bæredygtighed
e)
betingelserne for Unionens andel af adgangstid til supercomputeren som fastlagt af bestyrelsen i henhold til artikel 17
f)
regnskabsmetoder for adgangstider
g)
den andel af de samlede omkostninger ved ejerskabet, som værtsenheden skal sørge for bliver dækket af den deltagende stat, hvor værtsenheden er etableret, eller af de stater, der deltager i værtskonsortiet
h)
betingelserne for overdragelse af ejerskab som omhandlet i artikel 11, stk. 5, artikel 12, stk. 7, artikel 13, stk. 6, og artikel 14, stk. 6, herunder, hvis der er tale om EuroHPC-supercomputere, bestemmelser om beregningen af deres restværdi og om deres nedlukning
i)
værtsenhedens forpligtelse til at give adgang til EuroHPC-supercomputeren og samtidig sikre supercomputernes sikkerhed, beskyttelsen af personoplysninger i overensstemmelse med forordning (EU) 2016/679, beskyttelsen af privatlivets fred i elektronisk kommunikation i overensstemmelse med direktiv 2002/58/EF, beskyttelsen af forretningshemmeligheder i overensstemmelse med direktiv (EU) 2016/943 og beskyttelsen af fortroligheden af andre data omfattet af tavshedspligt
j)
værtsenhedens forpligtelse til at indføre en certificeret revisionsprocedure, der dækker driftsomkostningerne ved EuroHPC-supercomputeren og brugernes adgangstider
k)
værtsenhedens forpligtelse til senest den 31. januar hvert år at forelægge bestyrelsen en revisionsrapport og data om brugen af adgangstid i det foregående regnskabsår
l)
de særlige betingelser, der gælder, når værtsenheden driver en EuroHPC-supercomputer til industriel brug.
3.   Værtsaftalen er underlagt EU-retten sammenholdt i for så vidt angår ethvert spørgsmål, der ikke er omfattet af denne forordning eller andre EU-retsakter, med lovgivningen i den medlemsstat, hvor værtsenheden er etableret.
4.   Værtsaftalen skal indeholde en voldgiftsklausul, i henhold til artikel 272 i TEUF, der giver kompetence i alle spørgsmål, der er omfattet af værtsaftalen, til Den Europæiske Unions Domstol.
5.   Efter at værtsaftalen er indgået, og uden at dette berører denne artikels stk. 2, indleder fællesforetagendet, med støtte fra den udvalgte værtsenhed, procedurerne for anskaffelse af EuroHPC-supercomputeren i overensstemmelse med fællesforetagendets finansielle regler som omhandlet i artikel 19.
6.   Med hensyn til mellemklassesupercomputere indleder fællesforetagendet eller værtsenheden, efter at værtsaftalen er indgået, på vegne af begge de kontraherende parter procedurerne for anskaffelse af EuroHPC-supercomputeren i overensstemmelse med fællesforetagendets finansielle regler som omhandlet i artikel 19.
Artikel 11
Anskaffelse og ejerskab af højtydende supercomputere
1.   Fællesforetagendet anskaffer højtydende supercomputere og ejer dem.
2.   Unionens finansielle bidrag, jf. artikel 5, stk. 1, dækker op til 50 % af anskaffelsesomkostningerne plus op til 50 % af driftsomkostningerne ved højtydende supercomputere.
De resterende samlede omkostninger ved ejerskabet af højtydende supercomputere dækkes af den deltagende stat, hvor værtsenheden er etableret, eller af de deltagende stater i værtskonsortiet, eventuelt suppleret med de bidrag, der er omhandlet i artikel 6.
3.   Valget af leverandør af højtydende supercomputer baseres på udbudsbetingelser, der tager hensyn til brugerkravene og de generelle systemspecifikationer, som den udvalgte værtsenhed har angivet i sin ansøgning til indkaldelsen af interessetilkendegivelser. Ved valget skal forsyningskædesikkerheden ligeledes tages i betragtning.
4.   Fællesforetagendet kan fungere som førstebruger og anskaffe højtydende supercomputere, der integrerer efterspørgselsorienterede, brugerdrevne og konkurrencedygtige teknologier, der primært er udviklet i Unionen.
5.   Bestyrelsen kan, hvis det er behørigt begrundet af sikkerhedsmæssige årsager, beslutte i arbejdsprogrammet at stille betingelser for leverandørers deltagelse i anskaffelsen af højtydende supercomputere i overensstemmelse med artikel 12, stk. 6, i forordning (EU) 2021/694 eller begrænse leverandørers deltagelse af sikkerhedsgrunde eller i aktioner, som direkte vedrører Unionens strategiske autonomi, i overensstemmelse med nævnte forordnings artikel 18, stk. 4.
6.   Uden at det berører afviklingen af fællesforetagendet, jf. vedtægternes artikel 23, stk. 4, og tidligst fem år efter fællesforetagendets vellykkede modtagetest af de højtydende supercomputere, der er installeret i en værtsenhed, kan ejerskabet af den højtydende supercomputer overføres til denne værtsenhed, sælges til en anden enhed eller lukkes ned efter bestyrelsens afgørelse og i overensstemmelse med værtsaftalen. Såfremt overførsel af ejerskab finder sted, inden den højtydende supercomputer er fuldt afskrevet, godtgør værtsenheden fællesforetagendet restværdien af den supercomputer, der er overføret. Såfremt der ikke sker en overførsel af ejerskab til værtsenheden, men træffes en afgørelse om nedlukning, deles de relevante omkostninger ligeligt mellem fællesforetagendet og værtsenheden. Fællesforetagendet hæfter ikke for omkostninger, der er afholdt efter overførsel af ejerskabet af en højtydende supercomputer eller efter salg eller nedlukning af denne.
Artikel 12
Anskaffelse og ejerskab af kvantecomputere og -simulatorer
1.   Fællesforetagendet anskaffer kvantecomputere og -simulatorer, fra pilotsystemer og forsøgssystemer til prototyper og operationelle systemer som selvstændige computere eller hybrider med højtydende computere eller mellemklassecomputere til højtydende databehandling, som er tilgængelige via cloud, og ejer dem.
2.   Unionens finansielle bidrag, jf. artikel 5, stk. 1, dækker op til 50 % af anskaffelsesomkostningerne plus op til 50 % af driftsomkostningerne ved kvantecomputerne og -simulatorerne.
De resterende samlede omkostninger ved ejerskabet af disse computere og simulatorer dækkes af den deltagende stat, hvor værtsenheden er etableret, eller af de deltagende stater i værtskonsortiet, eventuelt suppleret med de bidrag, der er omhandlet i artikel 6.
3.   Valget af leverandør af kvantecomputere og -simulatorer baseres på udbudsbetingelser, der tager hensyn til brugerkravene og de generelle systemspecifikationer, som den udvalgte værtsenhed har angivet i sin ansøgning til indkaldelsen af interessetilkendegivelser. Ved valget skal forsyningskædesikkerheden ligeledes tages i betragtning.
4.   Fællesforetagendet kan fungere som førstebruger og anskaffe kvantecomputere og -simulatorer, der integrerer teknologier, der primært er udviklet i Unionen.
5.   Bestyrelsen kan, hvis det er behørigt begrundet af sikkerhedsmæssige årsager, beslutte i arbejdsprogrammet at stille betingelser for leverandørers deltagelse i anskaffelsen af kvantecomputere og -simulatorer i overensstemmelse med artikel 12, stk. 6, i forordning (EU) 2021/694 eller begrænse leverandørers deltagelse af sikkerhedsgrunde eller i aktioner, som direkte vedrører Unionens strategiske autonomi, i overensstemmelse med nævnte forordnings artikel 18, stk. 4.
6.   Kvantecomputerne og -simulatorerne skal placeres i en værtsenhed hos en EuroHPC-supercomputer eller et supercomputercenter, der er placeret i Unionen.
7.   Uden at det berører afviklingen af fællesforetagendet, jf. vedtægternes artikel 23, stk. 4, og tidligst fire år efter fællesforetagendets vellykkede modtagetest af den kvantecomputer eller -simulator, der er installeret i en værtsenhed, kan ejerskabet af kvantecomputeren eller -simulatoren overføres til denne værtsenhed, sælges til en anden enhed eller lukkes ned efter bestyrelsens afgørelse og i overensstemmelse med værtsaftalen. Såfremt overførsel af ejerskab finder sted, inden computeren eller simulatoren er fuldt afskrevet, godtgør værtsenheden fællesforetagendet restværdien af den supercomputer, der er overført. Såfremt der ikke sker en overførsel af ejerskab til værtsenheden, men træffes en afgørelse om nedlukning, deles de relevante omkostninger ligeligt mellem fællesforetagendet og værtsenheden. Fællesforetagendet hæfter ikke for omkostninger, der er afholdt efter overførsel af ejerskabet af computeren eller simulatoren eller efter salg eller nedlukning af denne.
Artikel 13
Anskaffelse og ejerskab af industrial-grade EuroHPC-supercomputere
1.   Fællesforetagendet anskaffer sammen med et konsortium af private partnere supercomputere, der som minimum er i mellemklassen, eller dele af EuroHPC-supercomputere, der primært er beregnet til industriel anvendelse, og ejer dem enten selv eller i fællesskab med et konsortium af private partnere.
2.   Unionens finansielle bidrag, jf. artikel 5, stk. 1, dækker op til 35 % af anskaffelsesomkostningerne til EuroHPC-supercomputerne eller dele af EuroHPC-supercomputerne. De resterende samlede omkostninger ved ejerskabet af EuroHPC-supercomputerne eller dele af EuroHPC-supercomputerne dækkes af konsortiet af private partnere.
3.   Valget af leverandør af industrial-grade EuroHPC-supercomputeren baseres på udbudsbetingelser, der tager hensyn til brugerkravene og de generelle systemspecifikationer, som den udvalgte værtsenhed har angivet i sin ansøgning til indkaldelsen af interessetilkendegivelser. Ved valget skal forsyningskædesikkerheden ligeledes tages i betragtning.
4.   Bestyrelsen kan, hvis det er behørigt begrundet af sikkerhedsmæssige årsager, beslutte i arbejdsprogrammet at stille betingelser for leverandørers deltagelse i anskaffelsen af industrial grade EuroHPC-supercomputere i overensstemmelse med artikel 12, stk. 6, i forordning (EU) 2021/694 eller begrænse leverandørers deltagelse af sikkerhedsgrunde eller i aktioner, som direkte vedrører Unionens strategiske autonomi, i overensstemmelse med nævnte forordnings artikel 18, stk. 4.
5.   EuroHPC-supercomputerne eller dele af EuroHPC-supercomputerne til industriel anvendelse hostes i en EuroHPC-supercomputers værtsenhed.
6.   Uden at det berører afviklingen af fællesforetagendet, jf. vedtægternes artikel 23, stk. 4, og tidligst fire år efter fællesforetagendets vellykkede modtagetest af de EuroHPC-supercomputere, der er installeret i en værtsenhed, kan ejerskabet af EuroHPC-supercomputeren overføres til konsortiet af private partnere, sælges til en anden enhed eller lukkes ned efter bestyrelsens afgørelse og efter aftale med konsortiet af private partnere. Ved overførsel af ejerskab af en EuroHPC-supercomputer godtgør konsortiet af private partnere fællesforetagendet restværdien af den EuroHPC-supercomputer, der er overført. Såfremt der ikke sker en overførsel af ejerskab til konsortiet af private partnere, men træffes afgørelse om nedlukning, dækkes de relevante omkostninger af konsortiet af private partnere. Fællesforetagendet hæfter ikke for omkostninger, der er afholdt efter overførsel af ejerskabet af en EuroHPC-supercomputer eller efter salg eller nedlukning af denne.
Artikel 14
Anskaffelse og ejerskab af mellemklassesupercomputere
1.   Fællesforetagendet anskaffer mellemklassesupercomputerne sammen med de ordregivende myndigheder i den deltagende stat, hvor værtsenheden er etableret, eller med de ordregivende myndigheder i de stater, der deltager i værtskonsortiet, og ejer dem i fællesskab.
2.   Unionens finansielle bidrag, jf. artikel 5, stk. 1, dækker op til 35 % af anskaffelsesomkostningerne og op til 35 % af driftsomkostningerne til mellemklassesupercomputerne. De resterende samlede omkostninger ved ejerskabet af mellemklassesupercomputerne dækkes af den deltagende stat, hvor værtsenheden er etableret, eller af de deltagende stater i værtskonsortiet, eventuelt suppleret med de bidrag, der er omhandlet i artikel 6.
3.   Valget af leverandør af mellemklassesupercomputeren baseres på udbudsbetingelser, der tager hensyn til brugerkravene og de generelle systemspecifikationer, som den udvalgte værtsenhed har angivet i sin ansøgning til indkaldelsen af interessetilkendegivelser. Ved valget skal forsyningskædesikkerheden ligeledes tages i betragtning.
4.   Fællesforetagendet kan fungere som førstebruger og anskaffe mellemklassesupercomputere, der integrerer efterspørgselsorienterede, brugerdrevne og konkurrencedygtige teknologier, der primært er udviklet i Unionen.
5.   Bestyrelsen kan, hvis det er behørigt begrundet af sikkerhedsmæssige årsager, beslutte i arbejdsprogrammet at stille betingelser for leverandørers deltagelse i anskaffelsen af mellemklassesupercomputere i overensstemmelse med artikel 12, stk. 6, i forordning (EU) 2021/694 eller begrænse leverandørers deltagelse af sikkerhedsgrunde eller i aktioner, som direkte vedrører Unionens strategiske autonomi, i overensstemmelse med nævnte forordnings artikel 18, stk. 4.
6.   Uden at det berører afviklingen af fællesforetagendet, overføres den del af ejerskabet af supercomputeren, der tilhører fællesforetagendet, til værtsenheden, når supercomputeren er fuldt afskrevet, jf. vedtægternes artikel 23, stk. 4. Værtsenheden godtgør fællesforetagendet restværdien af den supercomputer, der er overført. Fællesforetagendet hæfter ikke for omkostninger, der er afholdt efter overførsel af ejerskabet af en mellemklassesupercomputer.
Artikel 15
Opgradering af supercomputere
1.   Fællesforetagendet kan iværksætte en indkaldelse af interessetilkendegivelser med henblik på at opgradere de EuroHPC-supercomputere, det ejer eller er medejer af. Det maksimale EU-bidrag til sådanne opgraderinger må ikke overstige 150 mio. EUR for perioden 2021-2027.
2.   En værtsenhed er berettiget til at deltage i denne indkaldelse af interessetilkendegivelser tidligst et år efter datoen for udvælgelse af EuroHPC-supercomputerens værtsenhed og senest tre år efter denne dato. En EuroHPC-supercomputer opgraderes kun én gang.
3.   Værtsenheden udvælges af bestyrelsen gennem en retfærdig og gennemsigtig proces, der bl.a. er baseret på følgende kriterier:
a)
begrundelse for opgraderingen
b)
kompatibilitet med den oprindelige EuroHPC-supercomputer
c)
forøgelse af EuroHPC-supercomputerens operationelle kapacitetsydeevne
d)
tilvejebringelse af et passende dokument, der godtgør, at den medlemsstat, hvor værtsenheden er etableret, eller de kompetente myndigheder i værtskonsortiets deltagende stater har givet tilsagn om at dække den andel af omkostningerne ved opgraderingen af EuroHPC-supercomputeren, der ikke er omfattet af EU-bidraget, jf. artikel 5, eller ethvert andet EU-bidrag, jf. artikel 6, enten indtil ejerskabet overføres af fællesforetagendet til den pågældende værtsenhed, eller indtil supercomputeren sælges eller lukkes ned, hvis der ikke sker overførsel af ejerskab.
4.   Fællesforetagendet anskaffer opgraderingen af supercomputeren sammen med de ordregivende myndigheder i den deltagende stat, hvor den udvalgte værtsenhed er etableret, eller med de ordregivende myndigheder i de stater, der deltager i det udvalgte værtskonsortium, og ejer den på de samme betingelser for ejerskab som for den oprindelige EuroHPC-supercomputer.
5.   Unionens finansielle bidrag til opgraderingen dækker op til 35 % af anskaffelsesomkostningerne ved opgraderingen og afskrives over den oprindelige supercomputers forventede resterende levetid og op til 35 % af de yderligere driftsomkostninger. De samlede omkostninger ved opgraderingen må ikke overstige 30 % af de samlede anskaffelsesomkostninger for den oprindelige EuroHPC-supercomputer.
6.   Andelen af Unionens adgangstid til den opgraderede EuroHPC-supercomputer forbliver uændret i computerens levetid. Hvis opgraderingen medfører en kapacitetsforøgelse, skal den yderligere adgangstid være direkte proportional med Unionens bidrag.
Artikel 16
Brug af EuroHPC-supercomputere
1.   Med forbehold af artikel 17, stk. 9, skal brugen af EuroHPC-supercomputere være åben for brugere fra den offentlige og private sektor og fokusere på civile anvendelsesformål. Med undtagelse af industrial-grade EuroHPC-supercomputere er brugen primært rettet mod forsknings- og innovationsformål, der falder ind under offentlige finansieringsprogrammer, anvendelsesformål i den offentlige sektor og SMV'ers private innovationsaktiviteter, hvor dette er relevant.
2.   Bestyrelsen fastlægger de generelle adgangsvilkår for brug af EuroHPC-supercomputerne i overensstemmelse med artikel 17 og kan fastlægge særlige adgangsbetingelser for forskellige typer af brugere eller anvendelsesformål. Servicekvaliteten og -sikkerheden skal være den samme for alle brugere inden for hver brugerkategori, med undtagelse af industrial-grade EuroHPC-supercomputerne, hvis sikkerheds- og servicekvalitet skal være i overensstemmelse med branchebestemte krav, jf. artikel 13, stk. 1.
3.   Brugere, som er bosiddende, etableret eller har hjemsted i en medlemsstat eller i et tredjeland, der er associeret med Horisont 2020, tildeles adgang til Unionens adgangstid til de supercomputere, der er anskaffet af EuroHPC-fællesforetagendet, jf. forordning (EU) 2018/1488.
4.   Brugere, som er bosiddende, etableret eller har hjemsted i en medlemsstat eller i et tredjeland, der er associeret med programmet for et digitalt Europa eller med Horisont Europa, tildeles Unionens andel af adgangstid til EuroHPC-supercomputere, der er anskaffet efter 2020.
5.   I behørigt begrundede tilfælde, og under hensyntagen til Unionens interesser, beslutter bestyrelsen at tildele adgangstid til EuroHPC-supercomputere til enheder, der er bosiddende, etableret eller har hjemsted i tredjelande og til internationale organisationer.
Artikel 17
Tildeling af Unionens adgangstid til EuroHPC-supercomputere
1.   Andelen af Unionens adgangstid til hver højtydende EuroHPC-supercomputer og EuroHPC-kvantecomputer skal være direkte proportional med Unionens finansielle bidrag, jf. artikel 5, stk. 1, til de samlede omkostninger ved ejerskab af EuroHPC-supercomputeren og må således ikke overstige 50 % af den samlede adgangstid til EuroHPC-supercomputeren.
2.   Andelen af Unionens adgangstid til hver EuroHPC-supercomputer i mellemklassen skal være direkte proportional med Unionens finansielle bidrag, jf. artikel 5, stk. 1, til anskaffelsesomkostningerne til supercomputeren og må ikke overstige 35 % af den samlede adgangstid til supercomputeren.
3.   Andelen af Unionens adgangstid til hver industrial-grade EuroHPC-supercomputer skal være direkte proportional med Unionens finansielle bidrag, jf. artikel 5, stk. 1, til anskaffelsesomkostningerne til supercomputeren og må ikke overstige 35 % af den samlede adgangstid til supercomputeren.
4.   Hver deltagende stat, hvor en værtsenhed er etableret, eller hver deltagende stat i et værtskonsortium tildeles den resterende adgangstid til hver EuroHPC-supercomputer. Hvis der er tale om et værtskonsortium, aftaler de deltagende stater selv indbyrdes, hvordan adgangstiden til supercomputeren fordeles.
5.   Bestyrelsen fastlægger adgangsrettighederne til Unionens andel af adgangstiden til EuroHPC-supercomputerne.
6.   Brugen af Unionens andel af adgangstiden til EuroHPC-supercomputerne er vederlagsfri for brugere fra den offentlige sektor, jf. artikel 16, stk. 4. Den skal også være vederlagsfri for industrielle brugere til anvendelsesformål med tilknytning til forsknings- og innovationsaktiviteter, der finansieres via Horisont Europa eller programmet for et digitalt Europa samt aktiviteter, der tildeles kvalitetsmærket »Seal of Excellence« i henhold til Horisont Europa eller programmet for et digitalt Europa, og med tilknytning til private SMV'ers innovationsaktiviteter, hvis det er relevant. Som et vejledende princip baseres tildelingen af adgangstid til sådanne aktiviteter på en retfærdig og gennemsigtig peerreview-proces efter løbende åbne indkaldelser af interessetilkendegivelser igangsat af fællesforetagendet.
7.   Med undtagelse af SMV-brugere, som foretager private innovationsaktiviteter, skal andre brugere have en tilgang med åben videnskab til udbredelse af den viden, der er opnået gennem adgang til fællesforetagendets supercomputere, jf. artikel 14 i forordning (EU) 2021/695. Bestyrelsen fastlægger yderligere de gældende regler for åben videnskab.
8.   Bestyrelsen fastlægger særlige regler for adgangsbetingelser, der afviger fra de vejledende principper, jf. stk. 6. Disse vedrører tildelingen af adgangstid til projekter og aktiviteter, der anses for strategiske for Unionen.
9.   Efter anmodning fra Unionen skal den administrerende direktør give direkte adgang til EuroHPC-supercomputerne for initiativer, som Unionen anser for væsentlige med hensyn til at yde sundheds- eller klimarelaterede tjenester eller andre vigtige nødhjælpstjenester for almenvellet, i nød- og krisestyringssituationer eller i tilfælde, hvor Unionen finder det nødvendigt for dens sikkerhed og forsvar. Metoderne og betingelserne for gennemførelsen af en sådan adgang defineres i de adgangsbetingelser, som bestyrelsen vedtager.
10.   Bestyrelsen definerer de betingelser, der finder anvendelse på industriel brug med hensyn til tildeling af adgang til Unionens andel af adgangstid til sikker højtydende databehandling og dataressourcer for andre anvendelsesformål end dem, der er anført i stk. 6.
11.   Bestyrelsen overvåger regelmæssigt Unionens andel af adgangstid, som er tildelt pr. deltagende stat og pr. brugerkategori, herunder til kommercielle formål. Den kan bl.a. beslutte at
a)
tilpasse adgangstiderne pr. aktivitets- eller brugerkategori på ny med henblik på at optimere mulighederne for udnyttelse af EuroHPC-supercomputerne
b)
foreslå yderligere støtteforanstaltninger til sikring af retfærdige adgangsmuligheder for brugere, som ønsker at forbedre deres færdighedsniveau og ekspertise inden for højtydende databehandlingssystemer.
Artikel 18
Unionens adgangstid til EuroHPC-supercomputere til kommercielle formål
1.   Der gælder særlige betingelser for industrielle brugere til kommercielle formål med hensyn til Unionens andel af adgangstid. Den kommercielle tjeneste skal være en pay-per-use-tjeneste baseret på markedspriser. Gebyrets størrelse fastsættes af bestyrelsen.
2.   Gebyrer fra kommerciel brug af Unionens andel af adgangstid udgør en indtægt på fællesforetagendets budget og anvendes til at dække fællesforetagendets driftsomkostninger.
3.   Den adgangstid, der tildeles til kommercielle tjenester, må ikke overstige 20 % af Unionens samlede adgangstid til hver EuroHPC-supercomputer. Bestyrelsen træffer afgørelse om tildeling af Unionens adgangstid til brugerne af kommercielle tjenester under hensyntagen til resultatet af den overvågning, der er omhandlet i artikel 17, stk. 11.
4.   Kvaliteten af de kommercielle tjenester skal være den samme for alle brugere.
Artikel 19
Finansielle bestemmelser
1.   Fællesforetagendet vedtager sine egne særlige finansielle bestemmelser i henhold til artikel 71 i forordning (EU, Euratom) 2018/1046.
2.   De finansielle bestemmelser offentliggøres på fællesforetagendets websted.
Artikel 20
Personale
1.   Fællesforetagendets personale er omfattet af vedtægten for tjenestemænd i Den Europæiske Union (»personalevedtægten«) og ansættelsesvilkårene for de øvrige ansatte i Den Europæiske Union (»ansættelsesvilkårene«), som fastlagt i Rådets forordning (EØF, Euratom, EKSF) nr. 259/68 (13), samt de regler, som EU-institutionerne sammen har vedtaget for anvendelse af personalevedtægten og ansættelsesvilkårene.
2.   For så vidt angår fællesforetagendets personale udøver bestyrelsen de beføjelser, som personalevedtægten tillægger ansættelsesmyndigheden, og som ansættelsesvilkårene tillægger den myndighed, der har kompetence til at indgå ansættelseskontrakter (»ansættelsesmyndighedsbeføjelser«).
3.   I henhold til personalevedtægtens artikel 110 vedtager bestyrelsen i medfør af personalevedtægtens artikel 2, stk. 1, og ansættelsesvilkårenes artikel 6 en afgørelse, der uddelegerer de relevante ansættelsesmyndighedsbeføjelser til den administrerende direktør og opstiller betingelserne for at suspendere denne uddelegering. Den administrerende direktør bemyndiges til at uddelegere disse beføjelser.
4.   Under helt særlige omstændigheder kan bestyrelsen træffe afgørelse om midlertidigt at suspendere de ansættelsesmyndighedsbeføjelser, der er uddelegeret til den administrerende direktør, og enhver videredelegering af disse beføjelser ved direktøren. I sådanne tilfælde udøver bestyrelsen selv ansættelsesmyndighedsbeføjelserne eller uddelegerer dem til et af sine medlemmer eller en anden ansat i fællesforetagendet end den administrerende direktør.
5.   Bestyrelsen vedtager passende gennemførelsesbestemmelser til personalevedtægten og ansættelsesvilkårene i henhold til personalevedtægtens artikel 110.
6.   Personaleressourcerne fastlægges i stillingsfortegnelsen for fællesforetagendet med angivelse af antallet af midlertidige stillinger for hver funktionsgruppe og lønklasse samt antallet af kontraktansatte udtrykt i fuldtidsækvivalenter i overensstemmelse med fællesforetagendets årlige budget.
7.   Fællesforetagendets personale består af midlertidigt ansatte og kontraktansatte.
8.   Fællesforetagendet afholder alle personaleudgifter.
Artikel 21
Udstationerede nationale eksperter og praktikanter
1.   Fællesforetagendet kan gøre brug af udstationerede nationale eksperter og praktikanter, som ikke er ansat af fællesforetagendet. Antallet af udstationerede nationale eksperter udtrykt i fuldtidsækvivalenter føjes til oplysningerne om personaleressourcer som omhandlet i artikel 20, stk. 6, i overensstemmelse med det årlige budget.
2.   Bestyrelsen vedtager en afgørelse, som fastlægger bestemmelser for udstationering af nationale eksperter til fællesforetagendet og for anvendelsen af praktikanter.
Artikel 22
Privilegier og immuniteter
Protokol nr. 7 vedrørende Den Europæiske Unions privilegier og immuniteter, der er knyttet som bilag til TEU og til TEUF, gælder for fællesforetagendet og dets personale.
Artikel 23
Fællesforetagendets ansvar
1.   Fællesforetagendets ansvar i kontraktforhold er underlagt de relevante kontraktlige bestemmelser og den lovgivning, der gælder for den pågældende aftale, afgørelse eller kontrakt.
2.   For så vidt angår ansvar uden for kontraktforhold er fællesforetagendet i overensstemmelse med de almindelige retsgrundsætninger, der er fælles for medlemsstaternes retssystemer, erstatningspligtigt for enhver skade, som dets personale forvolder under udøvelsen af deres hverv.
3.   Fællesforetagendets udbetalinger som følge af et erstatningsansvar som omhandlet i stk. 1 og 2 samt omkostninger og udgifter i denne forbindelse anses for udgifter for fællesforetagendet og afholdes af dets midler.
4.   Fællesforetagendet er eneansvarligt for at opfylde sine forpligtelser.
5.   Fællesforetagendet er ikke ansvarligt for skade som følge af værtsenhedens aktioner med hensyn til værtsenhedens drift af de supercomputere, EuroHPC-fællesforetagendet ejer.
Artikel 24
Overvågning og evaluering
1.   Fællesforetagendets aktiviteter skal overvåges løbende og revideres periodisk i overensstemmelse med dets finansielle bestemmelser for at sikre den størst mulige effekt og topkvalitet og mest effektive og produktive udnyttelse af ressourcer. Resultaterne af overvågningen og de periodiske revisioner indgår i overvågningen af europæiske partnerskaber og evalueringerne af fællesforetagendet som led i evalueringerne af Horisont Europa omhandlet i artikel 50 og 52 i forordning (EU) 2021/695.
2.   Fællesforetagendet foretager den løbende overvågning af sine forvaltnings- og gennemførelsesaktiviteter og periodiske revisioner af output, resultater og effekt af de projekter, der gennemføres i overensstemmelse med artikel 50 i og bilag III til forordning (EU) 2021/695.
3.   Evalueringer af fællesforetagendets aktiviteter foretages rettidigt for at bidrage til de den foreløbige evaluering og den endelige evaluering af Horisont Europa og beslutningsprocessen i forbindelse dermed, jf. artikel 52 i forordning (EU) 2021/695.
4.   Kommissionen foretager en foreløbig og en endelig evaluering af fællesforetagendet som led i evalueringerne af Horisont Europa, jf. artikel 52 i forordning (EU) 2021/695. Den foreløbige evaluering foretages med bistand af uafhængige eksperter på baggrund af en gennemsigtig proces, når der foreligger tilstrækkelige oplysninger om gennemførelsen af Horisont Europa, dog senest fire år efter starten på gennemførelsen af Horisont Europa. Evalueringerne skal gennemgå, hvordan fællesforetagendet udfører sin opgave i overensstemmelse med sine økonomiske, teknologiske, videnskabelige, samfundsmæssige og politiske mål, herunder klimamål, og vurdere effektivitet, produktivitet, relevans, sammenhæng og merværdi for EU af dets aktiviteter som led i Horisont Europa, dets synergier og komplementaritet med relevante europæiske, nationale og, hvor dette er relevant, regionale initiativer, herunder synergier med andre dele af Horisont Europa, såsom missioner, klynger eller tematiske eller specifikke programmer. Evalueringerne skal tage hensyn til interessenternes synspunkter, både på europæisk og nationalt niveau og skal også, hvis det er relevant, omfatte en vurdering af den langsigtede videnskabelige, samfundsmæssige, økonomiske og politikrelevante effekt af fællesforetagendet. De skal også omfatte en vurdering af den mest effektive politiske interventionsmetode i forhold til fremtidige foranstaltninger og relevansen af og sammenhængen i eventuelle fornyelser af fællesforetagendet i det samlede landskab af europæiske partnerskaber og dets politiske prioriteter.
5.   På grundlag af konklusionerne i den foreløbige evaluering, jf. stk. 4 i denne artikel, kan Kommissionen handle i henhold til artikel 7, stk. 7, eller træffe andre hensigtsmæssige foranstaltninger.
6.   Kommissionen kan foretage yderligere evalueringer af temaer eller spørgsmål af strategisk relevans med bistand af eksterne uafhængige eksperter, der er udvalgt på grundlag af en gennemsigtig proces, med henblik på at undersøge, hvilke fremskridt fællesforetagendet har gjort i forhold til målene, kortlægge, hvilke faktorer der bidrager til gennemførelsen af aktiviteterne, og identificere bedste praksis. På baggrund af disse yderligere evalueringer overvejer Kommissionen nøje de administrative konsekvenser for fællesforetagendet.
7.   Fællesforetagendet foretager periodiske revisioner af sine aktiviteter med henblik på underbygge den foreløbige evaluering og den endelige evaluering af fællesforetagendet som led i evalueringerne af Horisont Europa, jf. artikel 52 i forordning (EU) 2021/695.
8.   Periodiske revisioner og evalueringer underbygger afviklingen eller eventuelle fornyelser af fællesforetagendet i overensstemmelse med bilag III til forordning (EU) 2021/695. Senest seks måneder efter afviklingen af fællesforetagendet, dog senest to år efter indledningen af afviklingsproceduren, jf. vedtægternes artikel 23, foretager Kommissionen en endelig evaluering af fællesforetagendet. Resultaterne af denne endelige evaluering forelægges Europa-Parlamentet og Rådet.
9.   Kommissionen offentliggør og fremlægger resultaterne af evalueringerne af fællesforetagendet, som omfatter konklusionerne af evalueringen, og Kommissionens bemærkninger, for Europa-Parlamentet, Rådet, Det Europæiske Økonomiske og Sociale Udvalg og Regionsudvalget som led i evalueringerne af Horisont Europa, jf. artikel 52 i forordning (EU) 2021/695.
Artikel 25
Den Europæiske Unions Domstols kompetence og lovvalg
1.   Den Europæiske Unions Domstol har kompetence:
a)
i henhold til eventuelle voldgiftsbestemmelser i aftaler eller kontrakter indgået af fællesforetagendet eller i dets afgørelser
b)
ved tvister vedrørende erstatning for skader, som fællesforetagendets ansatte har forvoldt under udøvelsen af deres hverv
c)
ved enhver tvist mellem fællesforetagendet og dets personale inden for de grænser og på de betingelser, der er fastlagt i personalevedtægten eller ansættelsesvilkårene.
2.   I forbindelse med ethvert spørgsmål, der ikke er omfattet af denne forordning eller andre EU-retsakter, gælder lovgivningen i den medlemsstat, hvor fællesforetagendet har hjemsted.
Artikel 26
Klager til Ombudsmanden
Afgørelser truffet af fællesforetagendet i forbindelse med gennemførelse af denne forordning kan påklages til Ombudsmanden i overensstemmelse med artikel 228 i TEUF.
Artikel 27
Efterfølgende revisioner
1.   Efterfølgende revisioner af udgifter til aktioner finansieret af Horisont Europa-budgettet udføres i overensstemmelse med artikel 53 i forordning (EU) 2021/695 som led i Horisont Europas indirekte aktioner, navnlig i overensstemmelse med den i artikel 53, stk. 2, i nævnte forordning omhandlede revisionsstrategi.
2.   Efterfølgende revision af udgifter til aktioner finansieret af budgettet for programmet for et digitalt Europa udføres af fællesforetagendet i henhold til artikel 27 i forordning (EU) 2021/694.
3.   Efterfølgende revision af udgifter til aktioner finansieret af Connecting Europe-facilitetens budget udføres af fællesforetagendet i henhold til artikel 26 i forordning (EU) 2021/1153 som led i Connecting Europe-facilitetens aktioner.
Artikel 28
Beskyttelse af medlemmernes finansielle interesser
1.   Fællesforetagendet giver Kommissionens personale og andre personer bemyndiget af det respektive fællesforetagende eller af Kommissionen samt Revisionsretten eller, med henblik på den i artikel 8, stk. 3, omhandlede revision, de deltagende staters revisionsmyndigheder adgang til sine lokaler og til al information, herunder i elektronisk form, som er nødvendig for at foretage revision.
2.   OLAF og EPPO kan foretage undersøgelser, herunder kontrol på stedet og inspektioner, i overensstemmelse med de bestemmelser og procedurer, der er fastlagt i Rådets forordning (Euratom, EF) nr. 2185/96 (14) og Europa-Parlamentets og Rådets forordning (EU, Euratom) nr. 883/2013 (15), for at fastslå, om der er begået svig, korruption eller anden ulovlig aktivitet, der berører Unionens finansielle interesser, i forbindelse med en aftale, en afgørelse eller en kontrakt finansieret i henhold til denne forordning.
3.   Aftaler, afgørelser og kontrakter som følge af gennemførelsen af denne forordning skal indeholde bestemmelser, der udtrykkeligt giver Kommissionen, det respektive fællesforetagende, Revisionsretten, EPPO og OLAF og, med henblik på den i artikel 8, stk. 3, omhandlede revision, de deltagende staters revisionsmyndigheder beføjelse til at foretage denne kontrol, disse stikprøver og disse undersøgelser i overensstemmelse med deres respektive kompetencer, uden at det berører nærværende artikels stk. 1 og 2.
4.   Fællesforetagendet sikrer, at medlemmernes finansielle interesser nyder tilstrækkelig beskyttelse, ved at foretage eller foranledige, at der foretages passende intern og ekstern kontrol.
5.   Fællesforetagendet tiltræder den interinstitutionelle aftale af 25. maj 1999 mellem Europa-Parlamentet, Rådet for Den Europæiske Union og Kommissionen for De Europæiske Fællesskaber vedrørende de interne undersøgelser, der foretages af Det Europæiske Kontor for Bekæmpelse af Svig (OLAF) (16). Fællesforetagendet vedtager de foranstaltninger, der er nødvendige for at lette de interne undersøgelser, der foretages af OLAF.
Artikel 29
Fortrolighed
Fællesforetagendet sikrer beskyttelse af følsomme oplysninger, hvis videregivelse kan skade dets medlemmers eller aktivitetsdeltagernes interesser.
Artikel 30
Gennemsigtighed
Europa-Parlamentets og Rådets forordning (EF) nr. 1049/2001 (17) finder anvendelse på dokumenter i fællesforetagendets besiddelse.
Artikel 31
Behandling af personoplysninger
Hvis gennemførelsen af denne forordning kræver behandling af personoplysninger, skal de behandles i overensstemmelse med Europa-Parlamentets og Rådets forordning (EU) 2018/1725 (18).
Artikel 32
Adgang til resultater og oplysninger om forslag
1.   Fællesforetagendet skal give alle Unionens institutioner, organer, kontorer eller agenturer samt de deltagende staters myndigheder adgang til alle oplysninger vedrørende de indirekte aktioner, det finansierer. Sådanne oplysninger omfatter resultater vedrørende støttemodtagere, der deltager i fællesforetagendets indirekte aktioner, eller andre oplysninger, der anses for at være nødvendige for udviklingen, gennemførelsen, overvågningen og evalueringen af EU-politikker eller -programmer. Sådanne adgangsrettigheder er begrænset til ikkekommerciel og ikkekonkurrencemæssig anvendelse og skal være forenelige med gældende regler om tavshedspligt.
2.   Ved udvikling, gennemførelse, overvågning og evaluering af EU-politikker eller -programmer skal fællesforetagendet videregive de oplysninger, der er indeholdt i de indsendte forslag, til Kommissionen. Dette finder tilsvarende anvendelse på deltagende stater for så vidt angår forslag, der omfatter ansøgere, som er etableret på disses område, begrænset til ikkekommerciel og ikkekonkurrencemæssig anvendelse og i overensstemmelse med gældende regler om tavshedspligt.
Artikel 33
Regler for deltagelse og formidling vedrørende indirekte aktioner, der er finansieret under Horisont Europa
1.   Forordning (EU) 2021/695 finder anvendelse på de indirekte aktioner, der finansieres af fællesforetagendet under Horisont Europa. I overensstemmelse med nævnte forordning betragtes fællesforetagendet som et finansierende organ, der yder finansiel støtte til indirekte aktioner som fastsat i vedtægternes artikel 1.
2.   Forordning (EU) 2021/695 finder også anvendelse på de indirekte aktioner, der finansieres med bidrag fra den deltagende stat, jf. vedtægternes artikel 15, stk. 3, litra f).
Artikel 34
Godtgørelsessatser
Fællesforetagendet kan for indirekte aktioner, der finansieres under Horisont Europa, uanset artikel 34 i forordning (EU) 2021/695, og for aktiviteter, der finansieres i henhold til programmet for et digitalt Europa, anvende forskellige godtgørelsessatser for EU-finansieringen i forbindelse med en aktion, afhængigt af deltagertype, dvs. SMV'er, og aktionstype. Godtgørelsessatserne skal være angivet i arbejdsprogrammet.
Artikel 35
Regler for aktiviteter, der er finansieret under Connecting Europe-faciliteten
Forordning (EU) 2021/1153 finder anvendelse på de aktiviteter, der finansieres af fællesforetagendet under Connecting Europe-faciliteten.
Artikel 36
Regler for aktiviteter, der er finansieret under programmet for et digitalt Europa
Forordning (EU) 2021/694 finder anvendelse på de aktiviteter, der finansieres af fællesforetagendet under programmet for et digitalt Europa.
Artikel 37
Støtte fra værtsmedlemsstaten
Der kan indgås en administrativ aftale mellem fællesforetagendet og den medlemsstat, hvor det har hjemsted, om privilegier og immuniteter og anden støtte, som den pågældende stat skal yde fællesforetagendet.
Artikel 38
Ophævelse
1.   Uden at det berører aktioner iværksat i henhold til forordning (EU) 2018/1488, herunder årlige gennemførelsesplaner og finansielle forpligtelser vedrørende sådanne aktioner, ophæves forordning (EU) 2018/1488.
Aktioner iværksat i henhold til artikel 10, 11, 13 og 14 i forordning (EU) 2018/1488 samt artikel 6 og 7 i de vedtægter, der er knyttet som bilag til nævnte forordning finder fortsat anvendelse, indtil de er gennemført, og i det omfang det er nødvendigt.
Aktioner iværksat i henhold til indkaldelser af forslag og udbud fastsat i årlige gennemførelsesplaner, der er vedtaget i henhold til forordning (EU) 2018/1488, skal også betragtes som aktioner iværksat i henhold til nævnte forordning.
2.   Henvisninger til forordning (EU) 2018/1488 gælder som henvisninger til nærværende forordning.
Artikel 39
Overgangsbestemmelser
1.   Nærværende forordning påvirker ikke rettigheder og forpligtelser for personale, der er ansat i henhold til forordning (EU) 2018/1488. Med henblik herpå gælder personalets ansættelseskontrakter fortsat under nærværende forordning i overensstemmelse med personalevedtægten og ansættelsesvilkårene.
2.   Den administrerende direktør, som udpeges i henhold til forordning (EU) 2018/1488, tildeles i den resterende mandatperiode de af den administrerende direktørs funktioner, der er fastlagt i nærværende forordning, med virkning fra nærværende forordnings ikrafttræden. De øvrige betingelser i kontrakten forbliver uændrede.
3.   Medmindre andet aftales af medlemmerne, overdrages alle rettigheder og forpligtelser, herunder medlemmernes aktiver, gæld og passiver i henhold til forordning (EU) 2018/1488, til medlemmerne i henhold til nærværende forordning.
4.   På sit første møde efter denne forordnings ikrafttræden vedtager bestyrelsen en liste over de afgørelser, der er vedtaget i henhold til forordning (EU) 2018/1488, som fortsat skal finde anvendelse i henhold til nærværende forordning. Uudnyttede bevillinger under forordning (EU) 2018/1488 overføres til det fællesforetagende, der oprettes i henhold til nærværende forordning.
5.   Alle rettigheder og forpligtelser, herunder aktiver, gæld og passiver tilhørende fællesforetagendet, og uudnyttede bevillinger under forordning (EU) 2018/1488, overføres til det fællesforetagende, der oprettes i henhold til nærværende forordning.
Artikel 40
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. juli 2021.
På Rådets vegne
A. ŠIRCELJ
Formand
(1)  Udtalelse af 24.6.2021 (endnu ikke offentliggjort i EUT).
(2)  Udtalelse af 27.1.2021 (EUT C 123 af 9.4.2021, s. 7).
(3)  Europa-Parlamentets og Rådets forordning (EU) 2021/695 af 28. april 2021 om oprettelse af Horisont Europa — rammeprogrammet for forskning og innovation — og om reglerne for deltagelse og formidling og om ophævelse af forordning (EU) nr. 1290/2013 og (EU) nr. 1291/2013 (EUT L 170 af 12.5.2021, s. 1).
(4)  Europa-Parlamentets og Rådets forordning (EU) 2021/694 af 29. april 2021 om programmet for et digitalt Europa og om ophævelse af afgørelse (EU) 2015/2240 (EUT L 166 af 11.5.2021, s. 1).
(5)  Europa-Parlamentets og Rådets forordning (EU) 2021/1153 af 7. juli 2021 om oprettelse af Connecting Europe-faciliteten og om ophævelse af forordning (EU) nr. 1316/2013 og (EU) nr. 283/2014 (EUT L 249 af 14.7.2021, s. 38).
(6)  Rådets forordning (EU) 2018/1488 af 28. september 2018 om oprettelse af et fællesforetagende for europæisk højtydende databehandling (EUT L 252 af 8.10.2018, s. 1).
(7)  Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (EUT L 231 af 30.6.2021, s. 159).
(8)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
(9)  Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (direktivet om privatlivets fred og elektronisk kommunikation) (EFT L 201 af 31.7.2002, s. 37).
(10)  Europa-Parlamentets og Rådets direktiv (EU) 2016/943 af 8. juni 2016 om beskyttelse af fortrolig knowhow og fortrolige forretningsoplysninger (forretningshemmeligheder) mod ulovlig erhvervelse, brug og videregivelse (EUT L 157 af 15.6.2016, s. 1).
(11)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
(12)  EUT L 282 af 19.10.2016, s. 4.
(13)  EFT L 56 af 4.3.1968, s. 1.
(14)  Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (EFT L 292 af 15.11.1996, s. 2).
(15)  Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (EUT L 248 af 18.9.2013, s. 1).
(16)  EFT L 136 af 31.5.1999, s. 15.
(17)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).
(18)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
BILAG
VEDTÆGTER FOR FÆLLESFORETAGENDET FOR EUROPÆISK HØJTYDENDE DATABEHANDLING
Artikel 1
Opgaver
Fællesforetagendet udfører følgende opgaver:
a)
mobiliserer offentlige og private midler til finansiering af fællesforetagendets aktiviteter
b)
støtter gennemførelsen af fællesforetagendets mission, mål og aktivitetssøjler, der er omhandlet i denne forordnings artikel 3 og 4; disse aktiviteter vil blive finansieret over EU-budgettet med midler fra forordning (EU) 2021/695 om oprettelse af Horisont Europa, forordning (EU) 2021/694 om oprettelse af programmet for et digitalt Europa og forordning (EU) 2021/1153 om oprettelse af Connecting Europe-faciliteten i overensstemmelse med deres respektive forordninger samt med bidrag fra de relevante deltagende stater i fællesforetagendet; med henblik herpå iværksætter fællesforetagendet indkaldelser af forslag, udbud og andre instrumenter eller procedurer, som fastlagt i Horisont Europa, programmet for et digitalt Europa samt Connecting Europe-faciliteten
c)
iværksætter og forvalter indkaldelser af interessetilkendegivelser med henblik på at være vært for eller opgradere EuroHPC-supercomputere og evaluere de modtagne tilbud med bistand fra uafhængige eksterne eksperter
d)
udvælger værtsenheden for EuroHPC-supercomputerne på en retfærdig, åben og gennemsigtig måde i overensstemmelse med denne forordnings artikel 9
e)
indgår i overensstemmelse med denne forordnings artikel 10 en værtsaftale med værtsenheden med henblik på drift og vedligeholdelse af EuroHPC-supercomputere og overvåger den kontraktmæssige overholdelse af værtsaftalen, herunder modtagetesten af de anskaffede supercomputere
f)
fastsætter generelle og specifikke betingelser for tildeling af Unionens andel af adgangstiden til EuroHPC-supercomputere og overvåger adgangen til disse supercomputere i overensstemmelse med denne forordnings artikel 17
g)
sikrer driftens bidrag til opfyldelse af målene i Horisont Europa, den flerårige strategiske planlægning, rapportering, overvågning og evaluering samt andre krav i programmet såsom gennemførelsen af den fælles ramme for politisk feedback
h)
iværksætter åbne indkaldelser af forslag og yder i overensstemmelse med forordning (EU) 2021/695 og inden for rammerne af de disponible midler finansiering til indirekte aktioner, hovedsageligt i form af tilskud
i)
iværksætter åbne indkaldelser af forslag og udbud samt yder finansiering i overensstemmelse med forordning (EU) 2021/694 og forordning (EU) 2021/1153 inden for rammerne af de disponible midler
j)
overvåger gennemførelsen af aktionerne og forvalter tilskudsaftaler og indkøbskontrakter
k)
sikrer, at initiativet vedrørende europæisk højtydende databehandling er produktivt, på grundlag af passende mål
l)
overvåger de generelle fremskridt med hensyn til at nå målene for fællesforetagendet
m)
udvikler et tæt samarbejde og sikrer koordinering med aktiviteter, organer og interessenter i Unionen og på nationalt plan, skaber synergier og forbedrer udnyttelsen af forsknings- og innovationsresultater inden for højtydende databehandling
n)
udvikler et tæt samarbejde og sikrer koordinering med andre europæiske partnerskaber samt operationelle synergier i fælles back office-funktioner med andre fællesforetagender
o)
definerer det flerårige strategiske program, udarbejder og gennemfører de tilsvarende årlige arbejdsprogrammer til gennemførelse heraf og foretager de nødvendige tilpasninger af det flerårige strategiske program
p)
gennemfører oplysnings-, kommunikations-, udnyttelses- og formidlingsaktiviteter ved tilsvarende anvendelse af bestemmelserne i artikel 51 i forordning (EU) 2021/695, og gør i den forbindelse detaljerede oplysninger om resultaterne af indkaldelser af forslag tilgængelige i en fælles Horisont Europa-e-database
q)
udfører enhver anden opgave, som er nødvendig for at opfylde målene i denne forordnings artikel 3.
Artikel 2
Medlemmer
1.   Fællesforetagendet består af følgende medlemmer:
a)
Unionen, repræsenteret ved Kommissionen
b)
Belgien, Bulgarien, Cypern, Danmark, Tjekkiet, Estland, Finland, Frankrig, Grækenland, Irland, Island, Italien, Kroatien, Letland, Litauen, Luxembourg, Malta, Nederlandene, Norge, Polen, Portugal, Rumænien, Slovakiet, Slovenien, Spanien, Sverige, Tyskland, Ungarn og Østrig
c)
Montenegro, Nordmakedonien, Schweiz og Tyrkiet på betingelse af, at disse tredjelande er associeret med mindst et af de relevante programmer som omhandlet i denne forordnings artikel 5, stk. 1
d)
efter godkendelse af disse vedtægter ved et godkendelsesbrev European Technology Platform for High Performance Computing (ETP4HPC) Association registreret under nederlandsk lov med hjemsted i Amsterdam (Nederlandene) og Data, AI and Robotics (DAIRO) registreret under belgisk lov med hjemsted i Bruxelles (Belgien).
2.   Hver enkelt af de deltagende stater udnævner sine egne repræsentanter til bestyrelsen og udpeger den eller de nationale enheder, der har ansvaret for at varetage dens forpligtelser i henhold til denne forordning.
Artikel 3
Ændringer i medlemsskab
1.   Medlemsstater eller tredjelande, der er associeret med Horisont Europa eller programmet for et digitalt Europa, men ikke er nævnt i nærværende vedtægters artikel 2, stk. 1, litra b), kan, hvis de yder bidrag i henhold til denne forordnings artikel 7 eller bidrager til den i artikel 15 i disse vedtægter omhandlede finansiering med henblik på at nå fællesforetagendets mission og mål, jf. denne forordnings artikel 3, ansøge om at blive medlemmer af fællesforetagendet.
2.   Enhver ansøgning fra en medlemsstat eller et tredjeland, der er associeret med Horisont Europa eller programmet for et digitalt Europa, om medlemsskab af fællesforetagendet indgives til fællesforetagendets bestyrelse. Ansøgerlandene skal forelægge en skriftlig godkendelse af disse vedtægter og af eventuelle andre bestemmelser om fællesforetagendets funktion. Ansøgerne skal også redegøre for deres motivation for at ansøge om medlemsskab af fællesforetagendet, og angive, hvordan deres nationale strategi for supercomputing er i overensstemmelse med fællesforetagendets mål. Bestyrelsen vurderer ansøgningen under hensyntagen til ansøgerens relevans og potentielle merværdi med hensyn til at opfylde fællesforetagendets mission og mål og kan beslutte at anmode om præciseringer af ansøgningen, før den godkendes.
3.   Enhver juridisk enhed, der ikke er nævnt i artikel 2, stk. 1, litra c), i nærværende vedtægter, og som er etableret i en medlemsstat eller et land, som direkte eller indirekte støtter forskning og innovation i en medlemsstat kan, hvis den bidrager til den i artikel 15 i disse vedtægter omhandlede finansiering med henblik på at opfylde fællesforetagendets mission og mål, jf. denne forordnings artikel 3, og accepterer disse vedtægter, ansøge om at blive privat medlem af fællesforetagendet i overensstemmelse med denne artikels stk. 4.
4.   Enhver ansøgning om at blive privat medlem af fællesforetagendet i henhold til stk. 3 indgives til fællesforetagendets bestyrelse. Bestyrelsen vurderer ansøgningen under hensyntagen til ansøgerens relevans og potentielle merværdi med hensyn til at opfylde fællesforetagendets mission og mål og træffer afgørelse om ansøgningen.
5.   Ethvert medlem kan opsige sit medlemsskab af fællesforetagendet. Opsigelsen træder uigenkaldeligt i kraft seks måneder efter underretning af den administrerende direktør, som orienterer de øvrige medlemmer af bestyrelsen og de private medlemmer deraf. Det tidligere medlem fritages fra opsigelsesdatoen fra alle forpligtelser bortset fra forpligtelser, som fællesforetagendet har godkendt eller påtaget sig før meddelelsen om opsigelse af medlemskabet.
6.   Hvert private medlem skal en gang om året orientere fællesforetagendet om alle væsentlige ændringer i det private medlems sammensætning. Hvis Kommissionen finder, at ændringen i sammensætningen vil kunne påvirke Unionens eller fællesforetagendets interesser af sikkerhedsmæssige årsager, kan den stille forslag til bestyrelsen om at opsige medlemsskabet for det relevante private medlem. Opsigelsen træder uigenkaldeligt i kraft seks måneder efter bestyrelsens afgørelse eller den dato, der er angivet i den pågældende afgørelse, alt efter hvad der indtræffer først.
7.   Medlemsskab af fællesforetagendet kan ikke overdrages til en tredjepart uden forudgående samtykke fra bestyrelsen.
8.   Efter enhver ændring af medlemskabet i henhold til denne artikel offentliggør fællesforetagendet på sit websted omgående en opdateret fortegnelse over medlemmerne og datoen for den pågældende ændring.
Artikel 4
Fællesforetagendets organer
1.   Fællesforetagendet har følgende organer:
a)
bestyrelsen
b)
den administrerende direktør
c)
Det Industrielle og Videnskabelige Rådgivende Udvalg bestående af Den Rådgivende Gruppe for Forskning og Innovation og Den Rådgivende Gruppe for Infrastruktur.
2.   I udførelsen af sine opgaver forfølger hvert af fællesforetagendets organer kun de mål, der er fastsat i denne forordning, og handler kun inden for anvendelsesområdet for fællesforetagendets aktiviteter med hensyn til det formål, hvortil det er etableret.
Artikel 5
Bestyrelsens sammensætning
1.   Bestyrelsen består af repræsentanter for Kommissionen, på Unionens vegne Unionen, og for de deltagende stater.
2.   Kommissionen og hver deltagende stat udpeger én repræsentant til bestyrelsen.
Artikel 6
Bestyrelsens funktionsmåde
1.   Repræsentanterne for medlemmerne af bestyrelsen skal så vidt muligt søge at opnå konsensus. I mangel af konsensus holdes en afstemning.
2.   Unionen har 50 % af stemmerettighederne. Unionens stemmerettigheder er udelelige.
3.   Med hensyn til de opgaver, der er omhandlet i disse vedtægters artikel 7, stk. 3, fordeles de resterende 50 % af stemmerettighederne ligeligt mellem alle deltagende stater.
Med henblik på dette stykke træffes bestyrelsens afgørelser med et flertal bestående af Unionens stemme og mindst 50 % af alle stemmer fra de deltagende stater, inklusive fraværende medlemmers stemmer.
4.   Med hensyn til de opgaver, der er omhandlet i disse vedtægters artikel 7, stk. 4, bortset fra litra f), g) og h), ligger de resterende 50 % af stemmerettighederne hos de deltagende stater, der er medlemsstater.
Med henblik på dette stykke træffes bestyrelsens afgørelser ved kvalificeret flertal. Kvalificeret flertal skal anses for at være opnået, hvis det repræsenterer Unionen og mindst 55 % af de deltagende stater, der er medlemsstater, med tilsammen mindst 65 % af disse staters samlede befolkning. Med henblik på at fastlægge befolkningstallet anvendes tallene i bilag III til Rådets afgørelse 2009/937/EU (1).
5.   Med hensyn til de opgaver, der er omhandlet i disse vedtægters artikel 7, stk. 4, litra f), g) og h), og for hver EuroHPC-supercomputer fordeles de deltagende staters stemmerettigheder i forhold til deres forpligtede finansielle bidrag og deres naturalydelser til den pågældende supercomputer, indtil enten ejerskabet overføres til værtsenheden i overensstemmelse med denne forordnings artikel 9, stk. 3, eller indtil den sælges eller lukkes ned; naturalydelserne tages kun i betragtning, hvis de på forhånd er blevet godkendt af en uafhængig ekspert eller revisor.
Med henblik på dette stykke træffes bestyrelsens afgørelser med et flertal bestående af mindst 75 % af alle stemmer, inklusive fraværende medlemmers stemmer.
6.   Med hensyn til de opgaver, der er omhandlet i disse vedtægters artikel 7, stk. 5, 6 og 7, træffes bestyrelsens afgørelser i to faser.
I første fase fordeles de resterende 50 % af stemmerettighederne ligeligt mellem alle deltagende stater. Bestyrelsens afgørelser træffes med et flertal bestående af Unionens stemme og mindst 55 % af alle stemmer fra deltagende stater, inklusive fraværende medlemmers stemmer.
I anden fase træffer bestyrelsen afgørelse ved kvalificeret flertal som omhandlet i denne artikels stk. 4.
7.   Uden at det berører ovenstående bestemmelser, bevarer lande, der har været medlem af fællesforetagendet i henhold til forordning (EU) 2018/1488, og som har bidraget til anskaffelse eller drift af de af EuroHPC-fællesforetagendet, der er oprettet i henhold til nævnte forordning, anskaffede supercomputere, men som ikke længere er medlemmer af EuroHPC-fællesforetagendet, deres stemmerettigheder begrænset udelukkende til afgørelser vedrørende de pågældende supercomputere, jf. artikel 6, stk. 5, og artikel 7, stk. 5, i de vedtægter for EuroHPC-fællesforetagendet, der er knyttet som bilag til forordning (EU) 2018/1488.
8.   Bestyrelsen vælger en formand for en periode på to år. Formandens mandat kan kun forlænges én gang efter en afgørelse truffet af bestyrelsen.
9.   Bestyrelsens næstformand er Kommissionens repræsentant, der om nødvendigt træder i stedet for formanden.
10.   Bestyrelsen skal afholde ordinære møder mindst to gange om året. Den kan afholde ekstraordinære møder på anmodning af Kommissionen eller et flertal af repræsentanterne for de deltagende stater, på anmodning af formanden eller på anmodning af den administrerende direktør i medfør af disse vedtægters artikel 15, stk. 5. Formanden indkalder til bestyrelsesmøderne, og de afholdes almindeligvis på fællesforetagendets hjemsted.
Den administrerende direktør kan deltage i møderne og deltage i forhandlingerne, men har ikke stemmeret. Bestyrelsen kan fra sag til sag indbyde andre personer til at deltage i møderne som observatører.
Hver observatørstat kan udpege en delegeret i bestyrelsen, der modtager alle relevante dokumenter og kan deltage i bestyrelsens drøftelser, medmindre bestyrelsen i det enkelte tilfælde beslutter noget andet. Disse delegerede har ikke stemmeret og skal sikre fortroligheden af følsomme oplysninger i overensstemmelse med denne forordnings artikel 29 og er omfattet af reglerne om interessekonflikt.
11.   Repræsentanterne for medlemmerne af bestyrelsen er ikke personligt ansvarlige for de aktioner, som de foretager i deres egenskab af repræsentanter i bestyrelsen.
12.   Bestyrelsen fastsætter og offentliggør selv sin forretningsorden. Forretningsordenen skal omfatte specifikke procedurer til identificering og undgåelse af interessekonflikter og skal sikre fortroligheden af følsomme oplysninger.
13.   Formanden for Den Rådgivende Gruppe for Forskning og Innovation og formanden for Den Rådgivende Gruppe for Infrastruktur indbydes, når der drøftes spørgsmål vedrørende deres ansvarsområde, til at deltage i møder i bestyrelsen som observatører og deltage i bestyrelsens drøftelser, men har ikke stemmeret. De skal sikre fortroligheden af følsomme oplysninger i overensstemmelse med denne forordnings artikel 29 og er være omfattet af reglerne om interessekonflikt.
14.   Formændene for de private medlemmer i fællesforetagendet inviteres til at deltage i møder i bestyrelsen som observatører og deltage i bestyrelsens drøftelser, men har ikke stemmeret. De skal sikre fortroligheden af følsomme oplysninger i overensstemmelse med denne forordnings artikel 29 og er være omfattet af reglerne om interessekonflikt.
Artikel 7
Bestyrelsens opgaver
1.   Bestyrelsen har det overordnede ansvar for fællesforetagendets strategiske retning og drift og fører tilsyn med gennemførelsen af dets aktiviteter. Den sikrer, at principperne om retfærdighed og gennemsigtighed anvendes korrekt i forbindelse med tildelingen af offentlige midler.
2.   I sin rolle i bestyrelsen søger Kommissionen at sikre samordning mellem fællesforetagendets aktiviteter og EU-finansieringsprogrammernes relevante aktiviteter med henblik på at fremme synergier i udviklingen af et integreret økosystem for supercomputing og datainfrastruktur og ved fastsættelsen af prioriteter, der er omfattet af forskningssamarbejde.
3.   Bestyrelsen udfører navnlig følgende generelle administrative opgaver for fællesforetagendet:
a)
vurderer, godtager eller afviser ansøgninger om medlemsskab i henhold til disse vedtægters artikel 3, stk. 2
b)
træffer afgørelse om ophævelse af medlemsskab af fællesforetagendet for medlemmer, der ikke opfylder deres forpligtelser
c)
drøfter og vedtager fællesforetagendets finansielle bestemmelser i henhold til denne forordnings artikel 19
d)
drøfter og vedtager fællesforetagendets årlige administrationsbudget, herunder stillingsfortegnelsen med angivelse af antallet af midlertidige stillinger i hver funktionsgruppe og lønklasse samt antallet af kontraktansatte og udstationerede nationale eksperter udtrykt i fuldtidsækvivalenter
e)
udnævner og afskediger den administrerende direktør, forlænger dennes mandatperiode, yder vejledning til vedkommende og fører tilsyn med vedkommendes indsats
f)
drøfter og godkender den årlige aktivitetsrapport, herunder de i disse vedtægters artikel 18, stk. 1, omhandlede tilhørende udgifter
g)
udøver beføjelserne som ansættelsesmyndighed over for personalet i henhold til denne forordnings artikel 20
h)
fastlægger efter behov gennemførelsesbestemmelser til personalevedtægten og ansættelsesvilkårene i henhold til denne forordnings artikel 20, stk. 3
i)
fastsætter efter behov bestemmelser om udstationering af nationale eksperter til fællesforetagendet og om anvendelsen af praktikanter i henhold til denne forordnings artikel 21, stk. 2
j)
opretter efter behov rådgivende grupper ud over fællesforetagendets organer som omhandlet i disse vedtægters artikel 4
k)
fastlægger regler og specifikke kriterier for udvælgelse, udnævnelse og afskedigelse af medlemmerne af de rådgivende grupper, der oprettes i henhold til litra j), herunder hensyntagen til kønsdiversitet og geografisk mangfoldighed, og godkender de forretningsordener, som selvstændigt udarbejdes af disse rådgivende grupper
l)
drøfter og godkender det nedsatte programkontors organisationsstruktur efter henstilling fra den administrerende direktør
m)
forelægger efter behov Kommissionen enhver anmodning om ændring af denne forordning, som foreslås af et medlem af fællesforetagendet
n)
fastsætter de generelle og specifikke adgangsbetingelser for benyttelse af Unionens andel af adgangstiden til EuroHPC-supercomputerne i overensstemmelse med denne forordnings artikel 17
o)
fastsætter gebyrniveauet for de kommercielle tjenester, der er omhandlet i denne forordnings artikel 18, og træffer afgørelse om tildeling af adgangstiden for disse tjenester
p)
drøfter og godkender fællesforetagendets kommunikationspolitik efter henstilling fra den administrerende direktør
q)
påtager sig ansvaret for enhver opgave, der ikke specifikt er tildelt til et bestemt organ i fællesforetagendet; den kan overdrage sådanne opgaver til ethvert organ i fællesforetagendet.
4.   Bestyrelsen udfører navnlig følgende opgaver i forbindelse med anskaffelsen og driften af EuroHPC-supercomputerne og de genererede indtægter, jf. denne forordnings artikel 16:
a)
drøfter og vedtager den del af det flerårige strategiske program, som vedrører anskaffelsen af EuroHPC-supercomputere, jf. disse vedtægters artikel 18, stk. 1
b)
drøfter og vedtager den del af det årlige arbejdsprogram, som vedrører anskaffelsen af EuroHPC-supercomputere og udvælgelsen af værtsenheder, og de tilsvarende udgiftsoverslag, jf. disse vedtægters artikel 18, stk. 4
c)
godkender iværksættelsen af indkaldelser af interessetilkendegivelser i overensstemmelse med det årlige arbejdsprogram
d)
godkender udvælgelsen af værtsenhederne for EuroHPC-supercomputerne på en retfærdig, åben og gennemsigtig måde i overensstemmelse med denne forordnings artikel 9
e)
træffer hvert år afgørelse om anvendelsen af eventuelle indtægter fra de gebyrer for kommercielle tjenester, der er omhandlet i denne forordnings artikel 18
f)
godkender iværksættelsen af udbud i overensstemmelse med det årlige arbejdsprogram
g)
godkender de udbud, der er udvalgt til finansiering
h)
træffer afgørelse om eventuel overførsel af ejerskabet af EuroHPC-supercomputerne til en værtsenhed, deres salg til en anden enhed eller deres nedlukning i henhold til denne forordnings artikel 11, stk. 5, artikel 12, stk. 7, og artikel 14, stk. 6
i)
træffer afgørelse om eventuel overførsel af ejerskabet af EuroHPC-supercomputerne til et konsortium af private partnere, deres salg til en anden enhed eller deres nedlukning i henhold til denne forordnings artikel 13, stk. 6.
5.   Bestyrelsen udfører navnlig følgende opgaver i forbindelse med fællesforetagendets forsknings- og innovationsaktiviteter og databrug og færdighedsaktiviteter:
a)
drøfter og vedtager den del af det flerårige strategiske program, som vedrører forsknings- og innovationsaktiviteterne, jf. i disse vedtægters artikel 18, stk. 1, ved initiativets start og ændrer det om nødvendigt løbende i Horisont Europa-programmets levetid; det flerårige strategiske program kortlægger bl.a. de øvrige europæiske partnerskaber, med hvem fællesforetagendet opretter et formelt og regelmæssigt samarbejde, samt muligheder for synergier mellem fællesforetagendets aktioner og nationale eller regionale initiativer og politikker på grundlag af oplysninger, som de deltagende stater har modtaget
b)
drøfter og vedtager den del af det årlige arbejdsprogram, som vedrører forsknings- og innovationsaktiviteter, og de tilsvarende udgiftsoverslag, jf. disse vedtægters artikel 18, stk. 4, med henblik på at gennemføre det flerårige strategiske program, herunder indholdet af indkaldelserne af forslag, den gældende finansieringssats pr. indkaldelsesemne samt reglerne vedrørende forelæggelses-, evaluerings-, udvælgelses-, tildelings- og revisionsprocedurer
c)
godkender iværksættelsen af indkaldelser af forslag i overensstemmelse med det årlige arbejdsprogram
d)
godkender fortegnelsen over aktioner, der er udvalgt til at modtage støtte, på grundlag af en henstilling fra den administrerende direktør i henhold til denne forordnings artikel 8
e)
påtager sig ansvaret for nøje og rettidig overvågning af fremskridtene i fællesforetagendets forsknings- og innovationsprogram og individuelle aktioner vedrørende Kommissionens prioriteter og det flerårige strategiske program og træffer om nødvendigt korrigerende foranstaltninger for at sikre, at fællesforetagendet opfylder sine mål.
6.   Bestyrelsen udfører navnlig følgende opgaver i forbindelse med fællesforetagendets kapacitetsopbygnings- og udvidelsesaktiviteter:
a)
drøfter og vedtager den del af det flerårige strategiske program, som vedrører kapacitetsopbygnings og udvidelsesaktiviteterne, jf. disse vedtægters artikel 18, stk. 1
b)
drøfter og vedtager den del af det årlige arbejdsprogram, som vedrører kapacitetsopbygnings- og udvidelsesaktiviteterne, og de tilsvarende udgiftsoverslag, jf. disse vedtægters artikel 18, stk. 4
c)
godkender iværksættelsen af indkaldelser af forslag og udbud i overensstemmelse med det årlige arbejdsprogram
d)
godkender fortegnelsen over aktioner, der er udvalgt til at modtage støtte, på grundlag af en henstilling fra den administrerende direktør.
7.   Bestyrelsen udfører navnlig følgende opgaver i forbindelse med sammenslutning og konnektivitet af højtydende databehandlings- og datainfrastrukturaktiviteter samt fællesforetagendets internationale samarbejdsaktiviteter:
a)
drøfter og vedtager den del af det flerårige strategiske program, som vedrører sammenslutning og konnektivitet af højtydende databehandlings- og datainfrastrukturaktiviteter samt de internationale samarbejdsaktiviteter, jf. disse vedtægters artikel 18, stk. 1
b)
drøfter og vedtager den del af det årlige arbejdsprogram, som vedrører sammenslutning og konnektivitet af højtydende databehandlings- og datainfrastrukturaktiviteter samt de internationale samarbejdsaktiviteter og de tilsvarende udgiftsoverslag, jf. disse vedtægters artikel 18, stk. 4
c)
godkender iværksættelsen af indkaldelser af forslag og udbud i overensstemmelse med det årlige arbejdsprogram
d)
godkender fortegnelsen over aktioner, der er udvalgt til at modtage støtte, på grundlag af en henstilling fra den administrerende direktør.
Artikel 8
Udnævnelse og afskedigelse af den administrerende direktør samt forlængelse af dennes mandatperiode
1.   Kommissionen foreslår en liste over kandidater til administrerende direktør efter høring af fællesforetagendets medlemmer, bortset fra Unionen. Med henblik på denne høring udpeger fællesforetagendets medlemmer, bortset fra Unionen, efter fælles aftale deres repræsentanter og en observatør på bestyrelsens vegne.
Den administrerende direktør udnævnes af bestyrelsen ud fra en liste over kandidater, som Kommissionen foreslår efter af en åben og gennemsigtig udvælgelsesprocedure.
2.   Den administrerende direktør er medlem af personalet og ansættes som midlertidigt ansat i fællesforetagendet i henhold til artikel 2, litra a), i ansættelsesvilkårene.
Med henblik på indgåelse af kontrakten med den administrerende direktør repræsenteres fællesforetagendet af formanden for bestyrelsen.
3.   Den administrerende direktørs mandatperiode er fire år. Ved udgangen af denne periode foretager Kommissionen en vurdering af den administrerende direktørs indsats og fællesforetagendets kommende opgaver og udfordringer, idet den efter behov inddrager de andre medlemmer, bortset fra Unionen.
4.   Bestyrelsen kan på Kommissionens forslag, der tager hensyn til den i stk. 3 omhandlede vurdering, forlænge den administrerende direktørs mandatperiode én gang, dog højst for en periode på fire år.
5.   En administrerende direktør, hvis mandatperiode er blevet forlænget, kan ikke deltage i endnu en udvælgelsesprocedure til samme stilling ved udløbet af den samlede periode.
6.   Den administrerende direktør kan kun afskediges efter afgørelse truffet af bestyrelsen i henhold til disse vedtægters artikel 7, stk. 3, litra e), på forslag af Kommissionen, idet den efter behov inddrager de andre medlemmer, bortset fra Unionen.
7.   Kommissionen kan udpege en tjenestemand fra Kommissionen til at fungere som midlertidig administrerende direktør og udføre de opgaver, som er overdraget til den administrerende direktør, i enhver periode, hvor stillingen som administrerende direktør er ledig.
Artikel 9
Den administrerende direktørs opgaver
1.   Den administrerende direktør er den øverste ansvarlige for fællesforetagendets daglige ledelse i overensstemmelse med bestyrelsens afgørelser.
2.   Den administrerende direktør er fællesforetagendets retlige repræsentant. Den administrerende direktør er ansvarlig over for bestyrelsen og udfører sine opgaver i fuld uafhængighed inden for rammerne af de beføjelser, vedkommende har fået overdraget.
3.   Den administrerende direktør gennemfører budgettet for fællesforetagendet.
4.   Den administrerende direktør varetager navnlig følgende opgaver på en uafhængig måde:
a)
forelægger udkastet til det flerårige strategiske program som omhandlet i disse vedtægters artikel 18, stk. 1, for bestyrelsen til drøftelse og vedtagelse
b)
udarbejder udkastet til det årlige budget, herunder stillingsfortegnelsen med angivelse af antallet af midlertidige stillinger i hver lønklasse og funktionsgruppe samt antallet af kontraktansatte og udstationerede nationale eksperter udtrykt i fuldtidsækvivalenter, og forelægger det for bestyrelsen til drøftelse og vedtagelse
c)
udarbejder udkastet til det årlige arbejdsprogram, herunder anvendelsesområdet for indkaldelser af forslag, udbud og interessetilkendegivelser med henblik på at gennemføre forsknings- og innovationsaktivitetsprogrammet, udbudsprogrammet, programmet for kapacitetsopbygnings- og udvidelsesaktiviteter og programmet for aktiviteter vedrørende sammenslutning, konnektivitet og internationalt samarbejde som foreslået af Det Industrielle og Videnskabelige Rådgivende Udvalg og de tilsvarende udgiftsoverslag som foreslået af de deltagende stater og Kommissionen, og forelægger det for bestyrelsen til drøftelse og vedtagelse
d)
forelægger årsregnskabet for bestyrelsen med henblik på en udtalelse
e)
udarbejder den konsoliderede årlige aktivitetsrapport med angivelse af de tilsvarende udgifter og forelægger bestyrelsen denne med henblik på godkendelse
f)
underskriver individuelle tilskudsaftaler, kontrakter og afgørelser, som falder ind under vedkommendes sagsområde, på vegne af fællesforetagendet
g)
underskriver udbudskontrakter
h)
overvåger driften af de EuroHPC-supercomputere, der ejes eller er finansieret af fællesforetagendet, herunder tildeling af Unionens andel af adgangstiden, overholdelse af adgangsrettighederne for akademiske og industrielle brugere og kvaliteten af de leverede tjenester
i)
stiller forslag til bestyrelsen vedrørende fællesforetagendets kommunikationspolitik
j)
tilrettelægger, leder og fører tilsyn med fællesforetagendets drift og personale inden for rammerne af bestyrelsens delegation af beføjelser som fastlagt i denne forordnings artikel 20, stk. 2
k)
etablerer og opretholder et velfungerende og effektivt internt kontrolsystem og indberetter alle betydelige ændringer heraf til bestyrelsen
l)
sikrer, at der foretages risikovurdering og risikostyring
m)
sørger for etablering, hvis det er hensigtsmæssigt, af en intern revisionsfunktion i fællesforetagendet
n)
tildeler adgangstid i nød- og krisestyringssituationer i overensstemmelse med de adgangsregler, som bestyrelsen definerer
o)
træffer enhver anden foranstaltning, der er nødvendig for at vurdere fællesforetagendets fremskridt med hensyn til at opfylde dets mål som omhandlet i denne forordnings artikel 3
p)
varetager alle andre opgaver, som bestyrelsen overdrager eller uddelegerer til den administrerende direktør.
5.   Den administrerende direktør opretter et programkontor, som under vedkommendes ansvar udfører alle de støtteopgaver, der følger af forordningen. Programkontoret bemandes af fællesforetagendets personale og varetager navnlig følgende opgaver:
a)
yder støtte til etablering og forvaltning af et hensigtsmæssigt regnskabssystem i overensstemmelse med de finansielle bestemmelser, der er omhandlet i denne forordnings artikel 19
b)
forvalter indkaldelser af forslag i henhold til det årlige arbejdsprogram og administrerer tilskudsaftalerne og -afgørelserne
c)
forvalter udbud i henhold til det årlige arbejdsprogram og administrerer kontrakterne
d)
forvalter processen for udvælgelse af værtsenhederne og administrerer værtsaftalerne
e)
forelægger fællesforetagendets medlemmer og øvrige organer alle relevante oplysninger og yder den støtte, der er nødvendig for, at de kan varetage deres opgaver, samt besvarer deres konkrete anmodninger
f)
varetager sekretariatsfunktionen for fællesforetagendets organer og yder støtte til de rådgivningsgrupper, som bestyrelsen nedsætter.
Artikel 10
Sammensætningen af Det Industrielle og Videnskabelige Rådgivende Udvalg
1.   Det Industrielle og Videnskabelige Rådgivende Udvalg består af Den Rådgivende Gruppe for Forskning og Innovation og Den Rådgivende Gruppe for Infrastruktur.
2.   Den Rådgivende Gruppe for Forskning og Innovation består af højst 12 medlemmer, hvoraf højst seks udpeges af de private medlemmer under hensyntagen til deres forpligtelser over for fællesforetagendet, og højst seks udpeges af bestyrelsen i overensstemmelse med disse vedtægters artikel 7, stk. 3, litra k).
3.   Den Rådgivende Gruppe for Forskning og Innovation kan omfatte op til seks observatører foreslået af de deltagende stater og udpeget af bestyrelsen.
4.   Den Rådgivende Gruppe for Infrastruktur består af 12 medlemmer. Bestyrelsen udpeger medlemmerne af Den Rådgivende Gruppe for Infrastruktur i overensstemmelse med disse vedtægters artikel 7, stk. 3, litra k).
5.   Medlemmerne af Den Rådgivende Gruppe for Forskning og Innovation og af Den Rådgivende Gruppe for Infrastruktur udnævnes for en periode på op til to år, som kan forlænges én gang.
6.   Den Rådgivende Gruppe for Forskning og Innovation og Den Rådgivende Gruppe for Infrastruktur mødes mindst én gang om året for at koordinere deres aktiviteter.
Artikel 11
Den Rådgivende Gruppe for Forskning og Innovations funktionsmåde
1.   Den Rådgivende Gruppe for Forskning og Innovation mødes mindst to gange om året.
2.   Den Rådgivende Gruppe for Forskning og Innovation kan efter behov nedsætte arbejdsgrupper under overordnet koordinering af et eller flere medlemmer.
3.   Den Rådgivende Gruppe for Forskning og Innovation vælger selv sin formand.
4.   Den Rådgivende Gruppe for Forskning og Innovation fastsætter selv sin forretningsorden, herunder udpegelsen af de konstituerende enheder, der repræsenterer den rådgivende gruppe, og varigheden af deres udnævnelse.
Artikel 12
Den Rådgivende Gruppe for Infrastrukturs funktionsmåde
1.   Den Rådgivende Gruppe for Infrastruktur mødes mindst to gange om året.
2.   Den Rådgivende Gruppe for Infrastruktur kan efter behov nedsætte arbejdsgrupper under overordnet koordinering af et eller flere medlemmer.
3.   Den Rådgivende Gruppe for Infrastruktur vælger selv sin formand.
4.   Den Rådgivende Gruppe for Infrastruktur fastsætter selv sin forretningsorden, herunder udpegelsen af de konstituerende enheder, der repræsenterer den rådgivende gruppe, og varigheden af deres udnævnelse.
Artikel 13
Den Rådgivende Gruppe for Forskning og Innovations opgaver
1.   Den Rådgivende Gruppe for Forskning og Innovation:
a)
udarbejder sit bidrag til udkastet til det flerårige strategiske program i forbindelse med forsknings- og innovationsaktiviteterne, jf. vedtægternes artikel 18, stk. 1, og reviderer det regelmæssigt i takt med udviklingen i den videnskabelige og industrielle efterspørgsel
b)
tilrettelægger offentlige høringer, som er åbne for alle offentlige og private interessenter med interesse for højtydende databehandling og kvantecomputing, for at informere dem og indsamle feedback om udkastet til det flerårige strategiske program og det hertil knyttede udkast til forsknings- og innovationsarbejdsprogrammets aktiviteter for et givet år.
2.   Bidraget til udkastet til det flerårige strategiske program, der er omhandlet i stk. 1, omfatter:
a)
den strategiske forsknings- og innovationsdagsorden, som kortlægger forsknings- og innovationsprioriteterne for udvikling og udbredelse af teknologier og slutbrugerapplikationer for højtydende databehandling på tværs af forskellige anvendelsesområder, for at støtte udviklingen af et integreret økosystem for højtydende databehandling, kvantecomputing og data i Unionen, styrke Unionens resiliens og bidrage til at skabe nye markeder og samfundsmæssige anvendelsesformål, og foranstaltninger til fremme af udviklingen og udbredelsen af europæisk teknologi,
b)
potentielle internationale samarbejdsaktiviteter inden for forskning og innovation, som skaber værdi og er af fælles interesse,
c)
uddannelsesaktiviteter med henblik på at behandle nøglekompetencer og kvalifikationsgab i relation til teknologier og applikationer inden for højtydende databehandling og kvantecomputing, navnlig for industrien.
Artikel 14
Den Rådgivende Gruppe for Infrastrukturs opgaver
1.   Den Rådgivende Gruppe for Infrastruktur rådgiver bestyrelsen om anskaffelse og drift af EuroHPC-supercomputere. I denne forbindelse har den til opgave at:
a)
udarbejde sit bidrag til det flerårige strategiske program, jf. vedtægternes artikel 18, stk. 1, i relation til anskaffelse af EuroHPC-computere og kapacitetsopbygnings- og udvidelsesaktiviteter og regelmæssigt revidere det i takt med udviklingen i den videnskabelige og industrielle efterspørgsel
b)
tilrettelægge offentlige høringer, som er åbne for alle offentlige og private interessenter med interesse for højtydende databehandling, herunder kvantecomputing, for at informere dem og indsamle feedback om udkastet til det flerårige strategiske program vedrørende anskaffelse og drift af EuroHPC-supercomputerne og det hertil knyttede udkast til arbejdsprogrammets aktiviteter for et givet år.
2.   Bidraget til udkastet til det flerårige strategiske program, der er omhandlet i stk. 1, skal omhandle:
a)
anskaffelsen af EuroHPC-supercomputerne, under hensyntagen bl.a. til planlægningen af anskaffelsen, de nødvendige kapacitetsforøgelser, typer af applikationer og brugergrupper, der skal behandles, relevante brugerkrav og nødvendige systemarkitekturer, brugerkrav og infrastrukturens arkitektur,
b)
sammenslutningen og sammenkoblingen af denne infrastruktur, under hensyntagen til bl.a. integrationen med de nationale infrastrukturer for højtydende databehandling og kvantecomputing og arkitekturen for hypersammenkoblet og sammensluttet infrastruktur, og
c)
kapacitetsopbygningen, herunder nationale kompetencecentre for højtydende databehandling og udvidelses- og uddannelsesaktiviteter for slutbrugere samt muligheder for navnlig de nationale kompetencecentre for højtydende databehandlings fremme af udbredelse og brug af europæiske teknologiløsninger.
Artikel 15
Finansieringskilder
1.   Fællesforetagendet finansieres i fællesskab af sine medlemmer gennem finansielle bidrag, der betales i rater, og naturalydelser, jf. stk. 2 og 3.
2.   Fællesforetagendets administrationsomkostninger må ikke overstige 92 000 000 EUR og afholdes via de finansielle bidrag, der er omhandlet i denne forordnings artikel 5, stk. 1.
Hvis en del af Unionens bidrag til administrationsomkostningerne ikke anvendes, kan den stilles til rådighed til dækning af fællesforetagendets driftsomkostninger.
3.   Fællesforetagendets driftsomkostninger dækkes via:
a)
Unionens finansielle bidrag
b)
finansielle bidrag fra den deltagende stat, hvor værtsenheden er etableret, eller fra de deltagende stater i et værtskonsortium til fællesforetagendet, herunder Unionens bidrag, der anses for at være bidrag fra den deltagende stat i henhold til artikel 15, stk. 3, i forordning (EU) 2021/695, til anskaffelse af højtydende EuroHPC-supercomputere eller kvantecomputere og deres drift, indtil ejerskabet overføres til værtsenheden, eller de sælges eller lukkes ned i overensstemmelse med denne forordnings artikel 11, stk. 5, og artikel 12, stk. 7, efter fradrag af fællesforetagendets bidrag og ethvert andet EU-bidrag til disse omkostninger
c)
naturalydelser fra den deltagende stat, hvor værtsenheden er etableret, eller fra de deltagende stater i et værtskonsortium, herunder Unionens bidrag, der anses for at være bidrag fra den deltagende stat i henhold til artikel 15, stk. 3, i forordning (EU) 2021/695, bestående af de af værtsenhederne afholdte driftsomkostninger for de EuroHPC-supercomputere, der ejes af fællesforetagendet, efter fradrag af fællesforetagendets bidrag og ethvert andet EU-bidrag til disse omkostninger
d)
finansielle bidrag fra den deltagende stat, hvor værtsenheden er etableret, eller fra de deltagende stater i et værtskonsortium, herunder Unionens bidrag, der anses for at være bidrag fra den deltagende stat i henhold til artikel 15, stk. 3, i forordning (EU) 2021/695, bestående af de omkostninger, der er afholdt til sammen med fællesforetagendet at anskaffe (mellemklasse-) EuroHPC-supercomputerne, efter fradrag af fællesforetagendets bidrag og ethvert andet EU-bidrag til disse omkostninger
e)
finansielle bidrag fra et konsortium af private partnere bestående af de omkostninger, der er afholdt til sammen med fællesforetagendet at anskaffe industrial-grade-EuroHPC-supercomputere, efter fradrag af fællesforetagendets bidrag og ethvert andet EU-bidrag til disse omkostninger, indtil ejerskabet overføres til værtsenheden, eller de sælges eller lukkes ned i overensstemmelse med denne forordnings artikel 13, stk. 6
f)
finansielle bidrag, herunder Unionens bidrag, der anses for at være bidrag fra den deltagende stat i henhold til artikel 15, stk. 3, i forordning (EU) 2021/695, fra deltagende stater til de støtteberettigede omkostninger, som støttemodtagere etableret i den pågældende deltagende stat har afholdt i forbindelse med gennemførelsen af indirekte aktioner svarende til forsknings- og innovationsdagsordenen, som et supplement til fællesforetagendets godtgørelse af disse omkostninger, efter fradrag af fællesforetagendets bidrag og ethvert andet EU-bidrag til disse omkostninger. Sådanne bidrag berører ikke statsstøttereglerne
g)
naturalydelser fra de private medlemmer eller deres konstituerende enheder og associerede enheder som defineret i denne forordnings artikel 9, stk. 7.
4.   De ressourcer, som fællesforetagendet opfører i sit budget, består af følgende bidrag:
a)
Unionens finansielle bidrag til administrationsomkostningerne
b)
medlemmernes finansielle bidrag til driftsomkostningerne
c)
fællesforetagendets eventuelle indtægter
d)
eventuelle andre finansielle bidrag, ressourcer og indtægter
e)
eventuelle renter af de bidrag, der betales til fællesforetagendet, anses for at være fællesforetagendets indtægter.
5.   Hvis et medlem af fællesforetagendet misligholder sine forpligtelser vedrørende aftalte finansielle bidrag, meddeler den administrerende direktør dette skriftligt og fastsætter en rimelig frist, inden for hvilken misligholdelsen skal afhjælpes. Såfremt situationen ikke afhjælpes inden fristens udløb, indkalder den administrerende direktør til et bestyrelsesmøde med henblik på at beslutte, om det misligholdende medlem skal fratages sit medlemskab, eller hvorvidt der skal træffes andre foranstaltninger, indtil medlemmet overholder sine forpligtelser. Det misligholdende medlems stemmerettigheder suspenderes, indtil misligholdelsen er afhjulpet. Fællesforetagendet eller et af dets medlemmer er ikke forpligtet til at dække de misligholdende medlemmers finansielle bidrag.
6.   Fællesforetagendets ressourcer og aktiviteter benyttes til at opfylde de mål, der er fastsat i denne forordnings artikel 3.
7.   Fællesforetagendet ejer alle aktiver, som det frembringer eller får overført med henblik på at opfylde målene i denne forordnings artikel 3. Dette omfatter ikke de EuroHPC-supercomputere, hvis ejerskab fællesforetagendet har overført til en værtsenhed i henhold til denne forordnings artikel 11, stk. 5, artikel 12, stk. 7, artikel 13, stk. 6, og artikel 14, stk. 6.
8.   Undtagen i tilfælde af afvikling af fællesforetagendet foretages der ingen udbetalinger til fællesforetagendets medlemmer af et eventuelt overskud i indtægterne i forhold til udgifterne.
Artikel 16
Finansielle forpligtelser
Fællesforetagendets finansielle forpligtelser må ikke overstige værdien af de finansielle ressourcer, som det har til sin rådighed, eller som dets medlemmer har afsat til dets budget. Kommissionen kan fastlægge flerårige forpligtelser.
Artikel 17
Regnskabsår
Regnskabsåret løber fra den 1. januar til den 31. december.
Artikel 18
Operationel og finansiel planlægning
1.   I det flerårige strategiske program anføres strategien og planerne for at nå fællesforetagendets mål, der er fastsat i denne forordnings artikel 3. Det omfatter følgende: Anskaffelse af supercomputere, forsknings- og innovationsaktiviteter, herunder den strategiske forsknings- og innovationsdagsorden, kapacitetsopbygnings- og udvidelsesaktiviteterne, aktiviteterne vedrørende sammenslutning og konnektivitet samt internationalt samarbejde. Det omfatter også de flerårige finansielle overslag, der er modtaget fra de deltagende stater og Kommissionen.
2.   Private medlemmer udarbejder den strategiske forsknings- og innovationsdagsorden og forelægger den for Den Rådgivende Gruppe for Forskning og Innovation.
3.   Det Industrielle og Videnskabelige Rådgivende Udvalg konsoliderer det flerårige strategiske program og forelægger det for den administrerende direktør. Det danner grundlag for den administrerende direktørs udarbejdelse af det årlige arbejdsprogram.
4.   Udkastet til årligt arbejdsprogram omfatter forsknings- og innovationsaktiviteter, udbudsaktiviteter, kapacitetsopbygnings- og udvidelsesaktiviteter, sammenslutnings- og konnektivitetsaktiviteter, internationale samarbejdsaktiviteter, administrative aktiviteter og de tilhørende udgiftsoverslag for det efterfølgende år.
5.   Den administrerende direktør forelægger bestyrelsen de administrative aftaler, som er omhandlet i denne forordnings artikel 8, stk. 2, til støtte for udgiftsoverslagene.
6.   Det årlige arbejdsprogram vedtages ved udgangen af det år, der ligger umiddelbart før dets gennemførelse. Det årlige arbejdsprogram gøres offentligt tilgængeligt.
7.   Den administrerende direktør udarbejder udkastet til det årlige budget for det følgende år og forelægger det for bestyrelsen med henblik på vedtagelse.
8.   Det årlige budget for et bestemt år vedtages af bestyrelsen før udgangen af det foregående år med henblik på dets gennemførelse.
9.   Det årlige budget tilpasses for at tage hensyn til størrelsen af Unionens finansielle bidrag som fastsat i Unionens almindelige budget.
Artikel 19
Operationel og finansiel rapportering
1.   Den administrerende direktør aflægger hvert år rapport til bestyrelsen om varetagelsen af sine opgaver som administrerende direktør i overensstemmelse med fællesforetagendets finansielle bestemmelser, som omhandlet i denne forordnings artikel 19. Den årlige aktivitetsrapport skal bl.a. omfatte oplysninger om følgende:
a)
forsknings- og innovationsaktioner samt andre aktioner, der er gennemført, og de tilhørende udgifter
b)
anskaffelse og drift af infrastruktur, herunder brug af og adgang til infrastrukturen, herunder de adgangstider, der faktisk er anvendt af hver deltagende stat
c)
de indsendte forslag og udbud med fordeling efter deltagertype, herunder SMV'er, og efter land
d)
de indirekte aktioner, der er udvalgt til at modtage støtte, med fordeling efter deltagertype, herunder SMV'er, og efter land og med angivelse af fællesforetagendets bidrag til de enkelte deltagere og aktioner
e)
de udbud, der er udvalgt til finansiering, med fordeling efter kontrahenttype, herunder SMV'er, og efter land og med angivelse af fællesforetagendets bidrag til de enkelte kontrahenter og udbudsaktioner
f)
resultatet af udbudsaktiviteterne
g)
fremskridt i opfyldelsen af målene, jf. denne forordnings artikel 3, og forslag til yderligere tiltag med henblik på at nå disse mål.
2.   Fællesforetagendets regnskabsfører sender det foreløbige regnskab til Kommissionens regnskabsfører og Revisionsretten i overensstemmelse med fællesforetagendets finansielle bestemmelser.
3.   Den administrerende direktør sender beretningen om den budgetmæssige og økonomiske forvaltning til Europa-Parlamentet, Rådet og Revisionsretten i overensstemmelse med fællesforetagendets finansielle bestemmelser.
4.   Dechargeproceduren gennemføres i overensstemmelse med fællesforetagendets finansielle bestemmelser.
Artikel 20
Intern revision
1.   Kommissionens interne revisor bør udøve de samme beføjelser over for fællesforetagendet som over for Kommissionen.
2.   Fællesforetagendet skal være i stand til at foretage egen intern revision.
Artikel 21
Medlemmernes ansvar og forsikring
1.   Medlemmernes finansielle forpligtelse for fællesforetagendets gæld er begrænset til de finansielle bidrag, de har ydet til fællesforetagendet.
2.   Fællesforetagendet tegner en passende forsikring.
Artikel 22
Interessekonflikter
1.   Fællesforetagendet og dets organer og personale skal undgå enhver interessekonflikt ved gennemførelsen af deres aktiviteter.
2.   Bestyrelsen vedtager regler om forebyggelse og håndtering af interessekonflikter vedrørende personer, der sidder i bestyrelsen og i andre af fællesforetagendets organer eller grupper.
Artikel 23
Afvikling
1.   Fællesforetagendet afvikles ved udgangen af den periode, der er fastsat i denne forordnings artikel 1.
2.   I tillæg til i stk. 1 indledes afviklingsproceduren automatisk, hvis Unionen eller alle andre medlemmer end Unionen trækker sig ud af fællesforetagendet.
3.   Til at forestå afviklingen af fællesforetagendet udpeger bestyrelsen en eller flere likvidatorer, som handler i overensstemmelse med bestyrelsens afgørelser.
4.   Under afviklingen af fællesforetagendet skal dets aktiver bruges til at dække dets forpligtelser og udgifter til afviklingen. De supercomputere, der ejes af fællesforetagendet, overføres til de respektive værtsenheder eller konsortiet af private partnere, sælges eller lukkes ned efter bestyrelsens afgørelse og i overensstemmelse med værtsaftalen. Fællesforetagendets medlemmer hæfter ikke for omkostninger, der er afholdt efter overførsel af ejerskabet af en supercomputer eller efter salg eller nedlukning af denne. Ved overførsel af ejerskab godtgør værtsenheden eller konsortiet af private partnere fællesforetagendet restværdien af de supercomputere, der overføres. Et eventuelt overskud fordeles mellem de eksisterende medlemmer på tidspunktet for afviklingen i forhold til deres finansielle bidrag til fællesforetagendet. Et eventuelt overskud, der tilfalder Unionen, tilbageføres til Unionens almindelige budget.
5.   Der fastlægges en ad hoc-procedure for at sikre en hensigtsmæssig forvaltning af eventuelle aftaler eller afgørelser, som fællesforetagendet har indgået eller truffet, samt af udbudskontrakter af en varighed, der overstiger varigheden af fællesforetagendet.
(1)  Rådets afgørelse 2009/937/EU af 1. december 2009 om vedtagelse af Rådets forretningsorden (EUT L 325 af 11.12.2009, s. 35).

Summary:
Fællesforetagende for europæisk højtydende databehandling
Fællesforetagende for europæisk højtydende databehandling
 
RESUMÉ AF:
Forordning (EU) 2021/1173 om oprettelse af et fællesforetagende for europæisk højtydende databehandling
HVAD ER FORMÅLET MED FORORDNINGEN?
I henhold til artikel 187 i traktaten om Den Europæiske Unions funktionsmåde og for at gennemføre initiativet europæiske infrastruktur til højtydende databehandling oprettes med forordningen fællesforetagendet (EuroHPC JU) mellem Den Europæiske Union (EU), EU’s medlemsstater og private partnere i en periode indtil 31. december 2033. Dets mission er at udvikle, idriftsætte, udbygge og vedligeholde en verdensførende konsolideret, sikker og hypersammenkoblet supercomputing*, kvantecomputing*, økosystem af service- og datainfrastruktur.
HOVEDPUNKTER
Forordningen er baseret på og ophæver forordning (EU) 2018/1488.
Mål og aktiviteter
Fællesforetagendets formål er at:tilvejebringe videnskabelige, miljømæssige, teknologiske og samfundsmæssige resultater af EU’s investeringer i forskning og innovation skabe resultater inden for EU’s strategiske prioriteter og bidrage til dens målsætninger og politikker håndtere globale udfordringer, herunder FN’s mål for bæredygtig udvikling ved at følge principperne i FN’s dagsorden for bæredygtig udvikling for 2030 og Parisaftalen, som blev vedtaget under FN’s rammearbejdskonvention om klimaændringer arbejde tæt sammen med og koordinere med øvrige europæiske partnerskaber og relevante programmer på europæisk, nationalt og regionalt plan udvikle, idriftsætte og vedligeholde en hypersammenkoblet supercomputing- og datainfrastruktur i EU og forene den med europæiske dataområder og cloud-økosystemer fremme videnskabelig ekspertise og støtte udbredelsen og den systematiske anvendelse af forsknings- og innovationsresultater, der er skabt EU; videreudvikle og understøtte et særdeles konkurrencedygtigt og innovativt økosystem, der skal fordeles bredt i Europa for at bidrage til EU’s videnskabelige og digitale lederskab, og som er i stand til selvstændigt at producere databehandlingsteknologier og avancerede applikationer udvide brugen af supercomputingtjenester og udvikle nøglefærdigheder, som er nødvendige for europæisk forskning og industri.Medlemmer af fællesforetagendet
Fællesforetagendet har følgende medlemmer:EU, repræsenteret ved Europa-Kommissionen. Belgien, Bulgarien, Cypern, Danmark, Estland, Finland, Frankrig, Grækenland, Irland, Island, Italien, Kroatien, Letland, Litauen, Luxembourg, Malta, Nederlandene, Norge, Polen, Portugal, Rumænien, Slovakiet, Slovenien, Spanien, Sverige, Tjekkiet, Tyskland, Ungarn og Østrig Montenegro, Nordmakedonien, Schweiz og Tyrkiet på betingelse af, at de er associeret med Horisont Europa, programmet for et digitalt Europa eller Connecting Europe-faciliteten netværket European Technology Platform for High Performance Computing (ETP4HPC) (på betingelse af EU’s godkendelse); DAIRO — Data, AI and Robotics Association, tidligere kendt som Big Data Value Association (BVDA) (på betingelse af godkendelse).Forvaltning
Forvaltningsstrukturen består af:en bestyrelse, der er sammensat af repræsentanter for EU-landene og de deltagende lande, og som er ansvarlig for strategiske politiske beslutninger og finansieringsbeslutninger et industrielt og videnskabeligt rådgivende udvalg med repræsentanter for den akademiske verden og industrien såsom brugere og teknologileverandører, der yder uafhængig rådgivning til bestyrelsen om den strategiske forsknings- og innovationsdagsorden og om erhvervelse og drift af de supercomputere, der ejes af fællesforetagendet.Finansielle bidrag
EU’s finansielle bidrag til fællesforetagendet, herunder bevilliger fra Det Europæiske Økonomiske Samarbejdsområde (EØS) på op til 3 081 300 000  EUR, herunder 92 000 000 EUR til administration, på betingelse af at det matches med bidraget fra de deltagende lande og fordeles som følger:Horisont Europa: op til 900 000 000 EUR programmet for et digitalt Europa: op til 1 981 300 000 EUR Connecting Europe-faciliteten: op til 200 000 000 EUR.Private medlemmer af fællesforetagendet skal bidrage med mindst 900 000 000 EUR.
Anskaffelse og ejerskab af edb-udstyr
Fællesforetagendet anskaffer følgende elementer i henhold til forordningen.Højtydende supercomputere, kvantecomputere og kvantesimulatorer*, bevarelse af ejerskab. EU dækker op til 50 % af anskaffelsesomkostningerne plus op til 50 % af driftsomkostningerne. De resterende samlede omkostninger ved ejerskabet dækkes af den deltagende stat, hvor værtsenheden er etableret. Industrial-grade EuroHPC-supercomputere, bevarelse af ejerskab. EU dækker op til 35 % af anskaffelsesomkostningerne plus op til 35 % af driftsomkostningerne. De resterende omkostninger dækkes af konsortiet af private partnere. Mellemklassesupercomputere, deles mellem de deltagende lande med sameje. EU dækker op til 50 % af anskaffelsesomkostningerne plus op til 50 % af driftsomkostningerne. De resterende samlede omkostninger ved ejerskabet dækkes af den deltagende stat, hvor værtsenheden er etableret.Fællesforetagendet kan iværksætte en indkaldelse til opgradering af EuroHPC-supercomputere, som det ejer eller samejer. Det maksimale EU-bidrag til sådanne opgraderinger må ikke overstige 150 000 000 EUR i perioden 2021-2027.
HVORNÅR GÆLDER FORORDNINGEN FRA?
Den trådte i kraft den 8. august 2021 og dækker perioden frem til 31. december 2033.
BAGGRUND
For yderligere oplysninger henvises til:Den europæiske platform for højtydende databehandling (ETP4HPC) (Europa-Kommissionen) Horisont Europa (Europa-Kommissionen) Programmet for et digitalt Europa (Europa-Kommissionen) Connecting Europe-faciliteten (Europa-Kommissionen).
VIGTIGE BEGREBER
Supercomputing. Udtrykket finder normalt anvendelse på højtydende systemer, som altid er tilgængelige. Supercomputere anvendes primært til forskning og ingeniørvidenskab, som kræver særdeles hurtig databehandling.
Kvantecomputing. Undersøgelse af hvordan fænomenet anvendes i kvantefysik for at skabe nye databehandlingsmetoder. Kvantecomputere udfører beregninger baseret på sandsynligheden for et elements tilstand, inden den beregnes.
Kvantesimulatorer. Enheder, som aktivt benytter kvanteeffekter til at besvare spørgsmål om modelsystemer og, via dem, rigtige systemer.
HOVEDDOKUMENT
Rådets forordning (EU) 2021/1173 af 13. juli 2021 om oprettelse af et fællesforetagende for europæisk højtydende databehandling og om ophævelse af forordning (EU) 2018/1488 (EUT L 256 af 19.7.2021, s. 3-51).
TILHØRENDE DOKUMENTER
Europa-Parlamentets og Rådets forordning (EU) 2021/1153 af 7. juli 2021 om oprettelse af Connecting Europe-faciliteten og om ophævelse af forordning (EU) nr. 1316/2013 og (EU) nr. 283/2014 (EUT L 249 af 14.7.2021, s. 38-81).
Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (EUT L 231 af 30.6.2021, s. 159-706).
Europa-Parlamentets og Rådets forordning (EU) 2021/694 af 29. april 2021 om programmet for et digitalt Europa og om ophævelse af afgørelse (EU) 2015/2240 (EUT L 166 af 11.5.2021, s. 1-34).
Europa-Parlamentets og Rådets forordning (EU) 2021/695 af 28. april 2021 om oprettelse af Horisont Europa — rammeprogrammet for forskning og innovation — og om reglerne for deltagelse og formidling og om ophævelse af forordning (EU) nr. 1290/2013 og (EU) nr. 1291/2013 (EUT L 170 af 12.5.2021, s. 1-68).
Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget — Den europæiske grønne aftale (COM(2019) 640 final af 11.12.2019).
Konsolideret udgave af traktaten om Den Europæiske Unions funktionsmåde — tredje del — Unionens interne politikker og foranstaltninger — afsnit XIX — Forskning, teknologisk udvikling og rummet — artikel 187 (tidl. artikel 171 TEF) (EUT C 202 af 7.6.2016, s. 131).
seneste ajourføring 29.10.2021